Fa wan pikin e kengi i toowlibi | Koloku osufamii\nLEISI AINI Abui Acholitongo Afrikaans Ahanta Ajië Albaniya-tongo Almeniyatongo Altaitongo Alur Amhareisitongo Angolese Gebarentaal Arabiatongo Arabiatongo (Marokow) Arabisch (Tunesië) Asamitongo Aserbaiyanitongo Aserbaiyanitongo Atesotongo Aymaratongo Bakratongo Balisch Bambaratongo Basatongo (Kamerun) Basatongo (Liberia) Bask-tongo Baskirtongo Bataks (Karo) Bataks (Simalungun) Bataks (Toba) Bauletongo Bengalitongo Betetongo Biak Bikoltongo Bislamatongo Bomu Bulgariatongo Bulutongo Chavacano Chintongo (Haka) Chintongo (tidim) Chitonga (Zimbabwe) Choltongo Chopi Chuvashtongo Comoraans (Njazidja) Creools (Belize) Dajaks Ngaju Damara Dangmetongo Deinsitongo Digortongo Diolatongo Dofusama-tongo fu Australiya Dofusama-tongo fu Balasilikondee Dofusama-tongo fu Bolifiya Dofusama-tongo fu Cuba Dofusama-tongo fu Gaana Dofusama-tongo fu Kolombiya Dofusama-tongo fu Koreya Dofusama-tongo fu Madagaskali Dofusama-tongo fu Malawi Dofusama-tongo fu Nepal Dofusama-tongo fu Nyun Zekondee Dofusama-tongo fu Panama Dofusama-tongo fu Rosiyakondee Dofusama-tongo fu Zimbabwe Dofusma-tongo fu Amerika Dofusma-tongo fu Argentina Dofusma-tongo fu Chili Dofusma-tongo fu China Dofusma-tongo fu Doisrikondre Dofusma-tongo fu Ekwador Dofusma-tongo fu Fensikondre Dofusma-tongo fu Fransikondre Dofusma-tongo fu Gwatemala Dofusma-tongo fu Hongaria Dofusma-tongo fu India Dofusma-tongo fu Indonesia Dofusma-tongo fu Italiakondre Dofusma-tongo fu Meksikow Dofusma-tongo fu Paragwai Dofusma-tongo fu Polen Dofusma-tongo fu Potogisikondre Dofusma-tongo fu Spanyorokondre Dofusma-tongo fu Sweden Dofusma-tongo fu Taiwan Dofusma-tongo fu Tyekia Dofusma-tongo fu Venezuwela Dofusma-tongo fu Yapan Doisritongo Doualatongo Drehu-tongo Dusun Dyulatongo Edotongo Efiktongo Eisikondeetongo Eksosatongo Emberá (Catío) Esan Estitongo Ewetongo Farutongo Fensitongo Fidyitongo Fontongo Frafratongo Fransitongo Galicisch Garifunatongo Gatongo Georgiatongo Gitonga Grikitongo Groenlandtongo Guaranitongo Guaranitongo (Bolifiya) Guerze Gunatongo Guntongo Guyaratitongo Haiti Kriorotongo Hawsatongo Hebrewtongo Hererotongo Hiligainontongo Hinditongo Hirimotutongo Hmong (wit) Hongariatongo Huastektongo (San Luis Potosi) Ibanag Ibantongo Ibindatongo Ier-tongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabardin-Tyerkestongo Kabiletongo Kabiyetongo Kalanga (Zimbabwe) Kambodyatongo Kanadatongo Kanatongo Karen (S’gaw) Kasaktongo Katalantongo Katyintongo Kektyitongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinandetongo Kinyarwandatongo Kipendetongo Kirgisitongo Kiribatitongo Kirunditongo Kisii Kisitongo Kitongatongo (Malawi) Kityetongo Koerdisch, Kurmanji (Kaukasus) Kongotongo Koreya-tongo Kpelle Krio Krowâsiatongo Kurmanyitongo, Kurdia (sirilis-alfabet) Kwangalitongo Kwanyamatongo Kyangonde Laag Duits-tongo Lambatongo Laostongo Latfiatongo Lenje Lingalatongo Litoniyatongo Lomwetongo Lugandatongo Lugbaratongo Lukonsotongo Lundatongo Luotongo Madurees Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Mandjak Maninkakan (Oostelijk) Mapudunguntongo Maratitongo Masahuatongo Masatektongo (Huwatala) Masedoniya-tongo Mauritius Kriorotongo Mayatongo Mayotongo Mebukusyutongo Mende Meru Miksetongo Mikstektongo (Gerero) Mikstektongo (Huwayapan) Mingreels Misotongo Miyanmartongo Mongoliyatongo Mooretongo Motutongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Nambya Navayotongo Ndongatongo Nengone-tongo Nepalitongo Ngaberetongo Ngangela Ni-weitongo Niastongo Nidebeletongo Nidebeletongo (Zimbabwe) Nisematongo Norwegatongo Nsenga Nyanekatongo Nyungwe Odiatongo Okanisitongo Oromotongo Oseitiatongo Otetelatongo Otomitongo (Valle del Mezquital) Pangasinantongo Papiamentutongo (Aruba) Papiamentutongo (Korsow) Pennsilvaans Persiatongo Pidgin (Kameroen) Potogisi Kriorotongo (Guinee-Bissau) Potogisitongo Pulartongo Punyabitongo Punyabitongo (Shahmukhi) Páez Pôlsutongo Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongatongo Reunion Kriorotongo Romani (Macedonië, cyrillisch) Romani (Oost-Slowakije) Romanitongo (Bulgaria) Romanitongo (Masedoniya) Romanitongo (Noordsei fu Grikikondre) Romanitongo (Zuidsei fu Grikikondre) Rosiyatongo Rumanyo Rumeiniatongo Runyankoretongo Rutorotongo Salomon eilanti pidgin Samowatongo Sangirees Sangotongo Sapotektongo (Istmus) Sapotektongo Latyigiri) Sarnami Hindoestani Sebuwanotongo Seisyel-èilanti Kriorotongo Senatongo Sepeditongo Serertongo Serfiatongo Serfiatongo (Romesma-alfabet) Sesotho (Lesotho) Sesotho (Zuid-Afrika) Setswanatongo Shangaan (Zimbabwe) Sibembatongo Sidamatongo Silositongo Sinhalatongo Sinyanyatongo Slofeiniatongo Slowaakse Gebarentaal Slowâkiatongo Sneisitongo Mandarin (fosiwan Sneisitongo Mandarin (makrikiwan) Somalisch Soranitongo, Kurdia Soussou Spanyorotongo Sramakatongo Sranantongo Sulutongo Sundaas Swahilitongo Swahilitongo (Kongo) Swatitongo Sweidsitongo Syitongatongo Syonatongo Syuwartongo Tagalogtongo Tahititongo Taitongo Talapanektongo Talian Tamiltongo Tandroy Tankaranatongo Tarahumaratongo (Centraal) Taraskotongo Tatartongo Tayikitongo Telugutongo Tetun Dili Tiftongo Tigrinyatongo Tok Pisintongo Tongantongo Toraja Torkutongo Totonaktongo Toyolabaltongo Tsongatongo Tswatongo Tsyilubatongo Tufalotongo Tufiniatongo Turkmeniatongo Turkmeniatongo (sirilis-alfabet) Twitongo Tyekiatongo Tyinamwangatongo Tyitumbukatongo Tyityewatongo Tyiyaotongo Tyokwetongo Tyuabotongo Tzeltaltongo Tzotziltongo Udgurtongo (Arabia) Udgurtongo (sirilis-alfabet) Udmurt-tongo Ukrainitongo Umbundutongo Urdutongo Urhobotongo Urundtongo Usbektongo Valenciaans Vendatongo Vezotongo Vietnameisitongo Vietnamese Gebarentaal Walisitongo Waray-Waraytongo Wayuunaikitongo Welshtongo Wichitongo Wolaitatongo Woloftongo Xârâcùù Yapantongo Yorubatongo Zandetongo usbekitongo (Romesma-alfabet)\nA toowlibi e kengi te i meke pikin\n„Wan pikin a wan gudu di Yehofa gi i.”—Psalm 127:3\nTe wan man anga wan uman meke wan pikin ai de wan piisii sani gi den, ai gei den nái sabi san den mu du tu. Te den meke pikin fosi leisi so, da kande den seefi nái fusutan fa a du kon taki den abi somen ten fanowdu fu luku a pikin fu den. Yu a o go e siibi sai. A fasi fa yu e fii o go e kengi tu. Neen ede meke yu o abi fu meke moo moiti fu a libi fu u waka bun. Wi o abi fu du son sani taa fasi fu man solugu a pikin fu u. Fa den leli fu Beibel sa yeepi u fu du den sani ya?\n1 PIKIN E KENGI I LIBI\nSAN BEIBEL E TAKI FU A TOLI YA: „Lobi abi pasensi anga bun manii.” Lobi nái „suku wini fi en wawan. A nái mandii gaw” tu (1 Korentesama 13: 4, 5). Iniiwan mma di meke en fosi pikin e poti ala en pakisei neen. A sani ya o meke a man fi i bigin fii enke i ná abi ten gi en. Neen meke yu á mu feegete fu poti pakisei neen tu. Ma efi i tan abi pasensi anga en, da a so yu o meke a si taki yu abi ten gi en. A o si taki i wani a yeepi i solugu a pikin tu.\n„Yu enke manengee di toow mu soi taki yu abi koni fu libi anga a uman fi i” (1 Peitilisi 3:7). I mu puubei fu fusutan taki a uman fi i o abi fu koboloiki moo ten gi a pikin fi yu anga en. A fositoon de, di a meke pikin, neen meke a kan taki en ede o go e sipan son leisi, a o go e weli efuso e fi i booko saka son leisi. A kan taki son leisi en ati o go e boon ai tu, ma yu á mu ligei anga en, bika „a sama di ati nái boon gawgaw bun moo wan taanga man” (Odo 16:32). Soi en taki yu e fusutan en, i mu yeepi en tu.—Odo 14:29.\nDda: Yeepi a uman fi i luku a pikin. Ná mamanten wawan, ma te neti tu. Fika son sani di i be lobi du fosi, fi i sa de makandaa anga yu uman anga i pikin\nMma: Efu i man akisi i fu yeepi yu anga a pikin, yu á mu taki nono. Efu a nái du en bun yu á mu kuutu en, ma soi en anga ala pasensi fa a mu du en\n2 MEKE MOITI FU A LIBI FU U GO MOO BUN\nSAN BEIBEL E TAKI FU A TOLI YA: „Den o toon wan sikin” (Genesesi 2:24). Ala di ná u tu man wawan de moo, yu á mu feegete taki yu anga a sama di i toow anga en e tan „wan sikin.” Du ala san u man fu meke a toowlibi fu u go bun.\nI mu si en enke wan gaan sani te a man fi i wani yeepi i. Te yu e taigi en taki a fasi fa ai yeepi i e bigi gi i, da a sani de o meke a fii bun (Odo 12:18). I mu taigi yu uman fa i lobi en kisi. Gafa en fu a fasi fa ai solugu a osufamii.—Odo 31:10, 28.\n„Náwan sama mu suku wini fi en wawan, ma meke a du sani di taawan o fende wini fi en” (1 Korentesama 10:24). Meke moiti ala yuu fu du sani di o tyai wini gi a toowpaa fi i. Te u toow u mu e teke ten fu taki anga makandaa, e gafa a taawan te a du wan sani. I mu e aliki te a taawan e taki. Te a de fu siibi enke man anga uman wi á mu e denki useefi namo. Luku san i man efi i uman wani. Beibel taki „Yu á mu mombii a taawan, boiti efu na taki u taki fiti” (1 Korentesama 7:3-5). A bun fu u tu man taki a toli ya finifini. Di a taawan o si taki yu abi pasensi anga en, di a o si taki yu e booko i ede anga en, da dati o meke a toowlibi fu u waka moo bun.\nYu á mu feegete fu e meke ten gi a taawan\nDu pikinpikin sani fu soi a sama di yu anga en toow taki i lobi en. Kande i sa puu taigi en tu taki i lobi en, efuso gi en wan pikin kado\n3 LELI A PIKIN FI I FANAFU A DE BEIBI\nSAN BEIBEL E TAKI FU A TOLI YA: „Fanafu i de wan beibi neen yu e leli sani aini den santa buku fu Gadu. A den leli ya o meke i kon koni fu man tan a libi” (2 Timotiyesi 3:15). U mu seeka a fesi fa wi o kweki a pikin fu u. Fanafu wan pikin de aini en mma bee, a poi fusutan sani kaba. Te wan pikin de aini en mma bee ai sabi en mma anga en dda siten te a yee den. Ala san a mma e fii, enseefi e fii tu. Te a pikin de aini bee i mu e leisi gi en. Aladi a nái fusutan san yu e leisi, tokuso a leisi di yu e leisi de o yeepi en fu lobi leisi di a o kon moo bigi.\nNoiti i mu si enke a pikin fi i yonkuu tumisi fu taki anga en fu Gadu. Meke ai yee fa yu e begi Yehofa (Deitolonomi 11:19). Winsi a pee yu e pee anga en, taki fu den sani di Yehovah meke (Psalm 78:3, 4). Te a pikin fi i e kon bigi, a o si taki i lobi Yehofa, da enseefi o lobi Yehofa so tu.\nBegi Yehofa akisi en fa fu kweki i pikin\nKai den sani di i wani a pikin fi i holi a ede omen leisi gi en, da fuukufuuku a o bigin leli sani\nPIKIN SA TYAI WINI KON AINI A TOOWLIBI\nBaka wan pisi ten a ná o taanga gi u tu man so moo fu kweki u pikin. Te yu e kweki pikin yu e moo lobi sama, yu e moo abi pasensi anga bunfasi. Efu wi abi wan pikin neen wi e wooko makandaa fu kweki en, da a toowlibi fu wi o waka moo bun. A so iseefi o si taki a sani di sikiifi a Psalm 127:3 a tuu, pe a sikiifi taki: „Den pikin di komoto aini i bee a wan kado di a gi i.”\nSan mi du a wiki di pasa ya, fu soi mi uman efu mi man taki san ai du gi a osufamii e bigi gi mi?\nOnten na a lasiti leisi di mi be taki anga mi toowpaa fu u toowlibi, a peesi fu taki soso fu a beibi fu u?\nText Fasi fa i sa download sani I toowlibi poi waka bun


Beibel poi yeepi i te yu abi polobelema, te yu e tyali anga te i siki ma i nai betee\nLEISI AINI Acholitongo Afrikaans Albaniya-tongo Almeniyatongo Amhareisitongo Arabiatongo Aserbaiyanitongo Aserbaiyanitongo Aymaratongo Bakratongo Basatongo (Kamerun) Baskirtongo Bataks (Karo) Bataks (Toba) Bauletongo Biak Bikoltongo Bislamatongo Bulgariatongo Bulutongo Chintongo (Haka) Choltongo Chuvashtongo Dangmetongo Deinsitongo Digortongo Dofusama-tongo fu Balasilikondee Dofusama-tongo fu Kolombiya Dofusama-tongo fu Koreya Dofusma-tongo fu Amerika Dofusma-tongo fu Chili Dofusma-tongo fu Doisrikondre Dofusma-tongo fu Fensikondre Dofusma-tongo fu Hongaria Dofusma-tongo fu Italiakondre Dofusma-tongo fu Meksikow Dofusma-tongo fu Polen Dofusma-tongo fu Spanyorokondre Dofusma-tongo fu Venezuwela Dofusma-tongo fu Yapan Doisritongo Drehu-tongo Efiktongo Eisikondeetongo Eksosatongo Estitongo Ewetongo Fensitongo Fidyitongo Fontongo Fransitongo Garifunatongo Gatongo Georgiatongo Grikitongo Groenlandtongo Guaranitongo Guntongo Haiti Kriorotongo Hawsatongo Hebrewtongo Hererotongo Hiligainontongo Hinditongo Hirimotutongo Hmong (wit) Hongariatongo Ibanag Ibantongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kambodyatongo Kanadatongo Karen (S’gaw) Kasaktongo Katalantongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krowâsiatongo Kurmanyitongo, Kurdia (sirilis-alfabet) Kwangalitongo Kwanyamatongo Latfiatongo Lingalatongo Litoniyatongo Lufaletongo Lugandatongo Lukonsotongo Lundatongo Luotongo Malagasitongo Malayalamtongo Maleisitongo Maltatongo Mambwe-Lungutongo Mamtongo Mapudunguntongo Masatektongo (Huwatala) Masedoniya-tongo Masyaleisitongo Mauritius Kriorotongo Mayatongo Mbunda Misotongo Miyanmartongo Mongoliyatongo Mooretongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Nepalitongo Ngangela Ni-weitongo Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Okanisitongo Oromotongo Oseitiatongo Otetelatongo Pangasinantongo Papiamentutongo (Aruba) Papiamentutongo (Korsow) Persiatongo Ponpeitongo Potogisitongo Potogisitongo (Potogisikondee) Punyabitongo Pôlsutongo Quichua (Chimborazo) Quichua (Imbabura) Rarotongatongo Rosiyatongo Rumeiniatongo Runyankoretongo Rutorotongo Salomon eilanti pidgin Samowatongo Sangotongo Sapotektongo (Istmus) Sapotektongo Latyigiri) Sebuwanotongo Seisyel-èilanti Kriorotongo Sepeditongo Serfiatongo Serfiatongo (Romesma-alfabet) Sesotho (Lesotho) Sesotho (Zuid-Afrika) Setswanatongo Sibembatongo Sidamatongo Silositongo Sinhalatongo Sinyanyatongo Slofeiniatongo Slowâkiatongo Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Talapanektongo Tamiltongo Tatartongo Tayikitongo Telugutongo Tetun Dili Tiftongo Tigrinyatongo Tok Pisintongo Tongantongo Torkutongo Totonaktongo Toyolabaltongo Truktongo Tsongatongo Tswatongo Tsyilubatongo Tufalotongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tzeltaltongo Tzotziltongo Ukrainitongo Umbundutongo Urhobotongo Urundtongo Usbektongo Vendatongo Vietnameisitongo Walisitongo Waray-Waraytongo Wayuunaikitongo Wolaitatongo Yapantongo Yorubatongo Zandetongo\nWantu polobelema de di sama á poi losi gi u nownow. Wi á poi lon gi den tu. Kande a wan sama di i lobi dede, efuso kande i siki, ma i nai betee. Te den sani ya miti i, da a fasi yu abi fu suku fu man pasa den dei. Gadu poi yeepi u te den sani ya miti u?\nTE I SIKI, MA I NAI BETEE\nRose taki: „Mi sikin e nyan mi ala yuu. A sani ya e meke mi nai piisii.” Son leisi te ai sutudeli Beibel, a nai man poti pakisei a den sani di ai leisi. A sani ya e meke ai taanga gi en fu leli sabi Gadu moo bun. Ai meke a fii booko-saka tu. Ma a sani di Yesesi taki a Mateyesi 19:26 yeepi en. Ape sikiifi taki: „Gadu man du ala sani.” Rose kon si taki a ná wan fasi namo de fu sutudeli. Fu di a be e taanga gi en fu leisi te en sikin be e nyan en, meke a bigin aliki fa sama e leisi Beibel anga taa sani a internet. * A taki: „Efu mi á be abi den sani ya, mi á sabi fa mi be o du fu mi biibi á swaki.”\nTe Rose e fii booko-saka fu di a á poi du son sani moo, da a sani di sikiifi a 2 Korentesama 8:12 e toosutu en. Ape sikiifi taki: „Efu wan sama wani gi wan sani, da a wan bun sani ai du, ma a san a man a mu gi, a á mu gi san a á poi gi.” A tekisi ya yeepi Rose fu membee taki Gadu e piisii anga san ai du, bika a san a poi ai du.\nTE YU E KUSUMI\nDelphine, di u be taki fi en na a bigin taki: „Di mi meisyo fu 18 yali dede, mi fii en te. Mi á be si enke mi o poi libi go doo. Mi hii libi be kengi.” Ma a sani di sikiifi a Psalm 94:19 toosutu en. Ape a psalm sikiifiman e taigi Gadu taki: „Te sani be e moo mi, a yu be e toosutu mi fu mi sa piisii baka.” Delphine taki: „Mi be e begi Yehofa fu a yeepi mi fu du sani di be o yeepi mi fu mi á fii a dede fu mi meisyo so moo.”\nA bigin du wooko di be e meke a fii bun. Bakaten a be kon si enseefi enke den sani di pikinnengee e koboloiki fu kololu sani. A taki te anga den booko wan seefi bun ete fu kololu sani. A sani ya meke a kon si taki a be sa yeepi taawan ete, winsi fa a be e fii booko-saka. A taki: „Te mi e koboloiki Beibel fu toosutu den sama di mi e leli, da Yehofa e toosutu mi tu.” A be sikiifi den nen fu den sama aini Beibel di be e kusumi tu fu di sani be miti den. A taki: „Mi kon si taki ala den sama ya be gwenti begi.” A be kon si tu taki „efi i Beibel de taputapu ala yuu, i ná o fende yeepi”.\nMa Delphine leli wan taa sani tu di a sutudeli Beibel. A leli taki a á mu pakisei a ten di pasa, ma a mu poti pakisei na a ten di e kon. A sani di sikiifi a Toli 24:15 e toosutu en. Ape sikiifi taki: „Gadu o weki den dedesama baka, den sama di be libi a wan letifasi anga den di á be libi a wan letifasi.” Ai biibi taki Yehofa o weki en meisyo baka? Delphine taki: „A leti enke mi e si mi meisyo kaba. Yehofa poti a dei di wi o miti kaba. Mi e si kaba fa wi e wooko makandaa aini u dyali, leti enke fa mi be e si en anga fa mi be lobi en a dei di mi meke en.”\n^ paragraaf 4 I sa fende omen fu den sani ya a jw.org.\nBeibel sa toosutu i te a libi e taanga gi i\nFA GADU E YEEPI U?\nBeibel taki: „Yehofa de koosube a den sama di e kai en, a de koosube a den sama di e kai en anga wan kiin ati. Ai gi den sama di e lesipeki en san den wani. Ai yee den te den e kai en, da ai yeepi den” (Psalm 145:18, 19). A sani ya nai meke i fii bun noh? Ma fa Gadu e yeepi den sama di e begi en?\nAI GI U KAAKITI:\nSon leisi te polobelema miti u, wi e fii booko-saka. Wi e fii swaki te, u nai poi du nawan sani. U gusontu seefi e go a baka (Odo 24:10). Ma Yehofa e gi den ’sama di weli kaakiti. Te wan sama swaki ai meke a kon taanga’ (Yesaya 40:29). A omen sani be miti apostel Pawlesi. Ma a taki: „Mi poi du ala sani bika na a sama di e gi kaakiti e yeepi mi” (Filipisama 4:13). Na a santa yeye fu Gadu be e yeepi Pawlesi. I sa akisi Gadu fu a gi yu en santa yeye tu.—Lukasi 11:13.\nAI MEKE U KONI:\nSan i mu du te yu á kaba fusutan wan sani di sikiifi aini Beibel? San i mu du efu yu á sabi fa i mu wooko anga san Beibel taki? A disipel Yakowbesi sikiifi taki: „Efu iniiwan fu wi e mankei koni, da meke a tan begi Gadu. Bika Gadu e gi sama sani anga en hii ati. A nai suku fowtu a sama. Neen meke Gadu o gi a sama de a koni di a abi fanowdu” (Yakowbesi 1:5). Te i begi Gadu fu a yeepi i, i mu meke moiti fu du san yu e leisi tu (Yakowbesi 1:23-25). Efi i du a sani ya, iseefi o si taki den leli fu Beibel o yeepi i fu du sani anga koni.\nAI YEEPI U FU WI Á BOOKO WI EDE TUMISI:\nWinsi yu e booko yu ede, Yehofa man yeepi i fu yu á booko yu ede tumisi. Beibel taki: „Wi á mu booko wi ede anga nawan sani, ma taigi Gadu ala sani te wi e begi. Gi en daa, begi en fayafaya. Da a freide fu Gadu di libisama á poi fusutan o kibii wi ati anga u fusutan anga yeepi fu Yesesi Kelestesi” (Filipisama 4:6, 7). Begi Yehofa fu a yeepi i fu yu á booko yu ede tumisi.\nMa kon u taki den polobelema fi i á losi noh? Dati wani taki Gadu á yeepi i? Nono. Winsi den polobelema de ete, Gadu man gi i deki-ati anga kaakiti fu holidoo (1 Korentesama 10:13). Beibel e paamisi u taki dyonson u ná o abi nawan booko-ede moo!\nA fowtu fu de anga buduufu na ati?\nSan i mu du efu taawan e si enke yu e kusumi tumisi?\nAi yeepi u te wi abi polobelema


Tofuu anga bonu wooko á bun\nSaatan wani fi yu e bonu. Fuu sama e towe nyanyan gi den gaansama fu den efuso gi den yeye, fu den á mu du ogii anga den. De e du a sani ya, bika de e feele taki den yeye di abi tyaipi makiti o du ogii anga den. De e wei linga anga bui. De e diingi efuso de e lobi „obiya bataa” a sikin, bika den taki den sani ya abi tofuu kaakiti. Son sama e kibii sani aini den osu efuso a ondoo doti. De e biibi taki den sani ya man kibii den gi ogii. Taa sama baka e meke obiya fu yeepi den fu wooko bun a sikoo, efuso fu fende wan bun man efu uman.\nA moo bun fasi fa i sa kibii iseefi gi Saatan, a te i teke Yehofa enke i mati. Yehofa Gadu anga den engel fi en taanga dobuu dobuu moo Saatan anga den ogii yeye fi en (Yakowbesi 2:19; Kon A Kiin 12:9). Tuutuu, Yehofa wani koboloiki en kaakiti fu yeepi den mati fi en. Den a den sama di e tei holi neen.—2 Koloniki 16:9.\nGadu Wowtu e taki: „Yu á mu bonu.” Yehofa e kuutu tofuu anga bonu wooko, bika den sani ya e meke sama kon na a makiti fu Saatan Didibii ondoo.—Lefitikesi 19:26.


Fa i sa fende a tuu biibi?\nEfi i wani toon Gadu mati, da i mu go na a biibi di Gadu e fende bun. Yesesi be taki „den tuu biibiman” be o dini Gadu leti enke fa a „tuutuu leli” e soi (Yohanisi 4:23, 24). A wan kodo bun fasi namo de fu dini Gadu (Efese 4:4-6). A tuu biibi o meke i fende tego libi, ma falisi biibi o meke i lasi i libi.—Mateyesi 7:13, 14.\nYu o sabi sowtu biibi na a tuu wan te yu e luku a fasi fa den sama fu a biibi de e libi. Yehofa bun, neen meke den diniman fi en mu de bun sama tu. Leti enke fa wan bun apeesina bon e meke bun apeesina, a letiso a tuu biibi abi bun sama tu.—Mateyesi 7:15-20.\nDen mati fu Yehofa abi dipi lesipeki gi a Beibel. Den sabi taki a Gadu a Beibel komoto. De e libi anga den sani di Beibel e taki. De e wooko anga den sani di Beibel e taki fu losi den polobelema fu den. Na a Beibel yeepi den fu kon sabi Gadu moo bun tu (2 Timotiyesi 3:16). De e meke moiti fu libi tu enke fa den e leli taa sama.\nDen mati fu Yehofa e soi lobi gi makandii. Yesesi be soi taki a lobi sama fu di a be e leli den sani fu Gadu, anga a be e deesi den tu. Den sama di de aini a tuu biibi e soi taki den lobi taawan tu. Leti enke Yesesi, den nái wisiwasi pootiman efuso sama fu taa nasi. Yesesi be taki sama be o sabi den disipelli fi en, te den be o si a lobi di den abi gi makandii.—Yohanisi 13:35.\nDen mati fu Gadu e gi gaandi na a nen fi en di de e kai Yehofa. Efu wan sama nái wani kai i ai nen, yu anga a sama de o de bun mati? Ehee! Te wi abi wan mati, da wi e kai en neen nen. Wi e gafa en gi taawan tu. A so meke den sama di wani toon mati fu Gadu, mu kai en neen nen tu. Den mu gafa en tu gi taawan. Na a sani ya Yehofa wani u du.—Mateyesi 6:9; Lomeini 10:13, 14.\nLeti enke Yesesi a so den mati fu Gadu e leli sama fu a Kownukondee fu Gadu. A Kownukondee fu Gadu a wan tii a hemel di o meke a goontapu ya toon wan paladeisi. Den mati fu Gadu e taki fu a bun nyunsu fu a Kownukondee ya anga taa sama.—Mateyesi 24:14.\nDen Yehofa Kotoigi e meke moiti fu de Gadu mati. De e lesipeki a Beibel. Den abi lobi gi makandii. De e lesipeki a nen fu Gadu, anga de e koboloiki en tu. De e taki anga taa sama fu a Kownukondee fu Gadu. Aini a ten ya, a den Yehofa Kotoigi abi a tuu biibi.


Sani o waka enke fa Yehofa wani! | Wakititolen\nSani o waka enke fa Yehofa wani!\nA wan gaan bun Gadu du di a meke Yesesi dede gi u\nYehofa e tii en foluku\nSama e tii a foluku fu Gadu aini a ten ya?\nONDOOFENITOLI Gadu soi bun-ati gi wi a omen fasi\nA Wakititolen (anga sutudi-artikel) | februari 2017\nLEISI AINI Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Choltongo Chopi Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\n„A mi taki a sani ya, mi o meke a pasa tu. Mi poti en a mi ede kaba, neen meke mi o du en.”—YESAYA 46:11.\nSINGI: 147, 149\nSaide Yehofa meke libisama?\nSaide sani nai go enke fa Yehofa wani ete?\nSan Yehofa du fu meke sani waka enke fa a wani?\n1, 2. (a) San Yehofa meke u sabi? (b) San Yehofa paamisi wi a Yesaya 46:10, 11 anga 55:11?\nA FOSI tekisi fu Beibel taki wan sani di á taanga fu fusutan. A taki: „Na a bigin Gadu be meke hemel anga goontapu” (Genesesi 1:1). A ná ala den sani di Gadu meke wi e si. Boiti dati wi á kaba sabi son sani di a meke. Sani enke hemel, a mun, sitali, a san, anga a zwaartekracht (Peleikiman 3:11). Ma Yehofa meke u sabi saide a meke goontapu anga libisama. A meke libisama anga den manii di enseefi abi. A be wani den libi fu teego a goontapu (Genesesi 1:26). Den be o de en pikin, da a be o de den Dda.\n2 Aini du fu dii kapitel fu Genesesi wi e leisi taki sani á be waka enke fa Yehofa wani (Genesesi 3:1-7). Ma polobelema á de di Yehofa á poi losi. Sani á de di poi tapu Yehofa fu du san a wani tu (Yesaya 46:10, 11; 55:11). U sa biibi taki san Yehofa be wani na a bigin, o pasa na a yuu di a mu pasa.\n3. (a) San a wantu pelensipali leli fu Beibel? (b) Saide wi o taki fu den sani ya? (c) Sowtu akisi wi o luku?\n3 U sabi saide Yehofa meke goontapu anga libisama. U sabi tu san Yesesi o du fu meke sani waka enke fa Yehofa wani. Disi a wantu pelensipali leli fu Beibel. Kande di u bigin sutudeli Gadu Wowtu a den sani ya a den fosi sani di u leli. Ma u wani yeepi taawan fu sabi den sani ya tu. A yali ya, wi abi wan moin okasi fu du a sani ya te wi e kai sama fu kon na a Membeefesa (Lukasi 22:19, 20). Efu den kon na a Membeefesa, den o leli moo fu den sani di Gadu wani du gi libisama. Neen meke a be o bun fu bigin denki san wi o akisi den sama fu gi den taanga-sikin fu kon na a Membeefesa. Wi o taki fu dii akisi aini a artikel ya: Saide Gadu meke goontapu anga libisama? Saide sani á waka enke fa Gadu be wani? Saide a dede fu Yesesi o meke sani waka enke fa Gadu wani?\nSAIDE GADU MEKE HEMEL ANGA GOONTAPU?\n4. Fa den sani di Gadu meke e gi en gaandi?\n4 A Yehofa meke ala sani. A meke ala sani a wan foondoo fasi (Genesesi 1:31; Yelemiya 10:12). San wi e si te u luku den moin sani di Gadu meke anga a fasi fa a sete den? Te u luku den moo pikin sani di a meke te doo den gaanwan, da wi e si taki a ná fu soso a meke den, ala den abi wini. Te i pakisei a fasi fa libisama sikin meke, efuso te i si wan beibi, fa yu e fii? Fa yu e fii te i si fa a san e saka? U lobi den sani ya, bika di Yehofa meke u, a meke u sabi san moin anga san á moin.—Leisi Psalm 19:1; 104:24.\n5. San Yehofa du fu meke sani waka bun gi den sani di a meke?\n5 Yehofa poti weiti gi den sani di a meke. A poti weiti gi den meti, bon anga den taa sani di a meke. A poti weiti fu soi libisama fa den mu tyai denseefi tu. A di a wani sani waka bun gi den sani di a meke a hemel anga goontapu, meke a poti den weiti ya gi den (Psalm 19:7-9). Ala den sani di a meke abi den peesi pe den mu tan. Den abi den wooko di den mu du tu. Wan fu den sani ya na a zwartekracht. Na a kaakiti ya e meke a winta e tan a goontapu. Neen e meke a se e tan neen peesi. Na a kaakiti ya e meke u man maiki a yuu tu. Efu zwartekracht á be de, libi á be o de a goontapu. Den weiti di Yehofa poti gi den sani di a meke, e meke sani waka bun a hemel anga goontapu. A sani ya e soi taki a ná fu soso a meke goontapu anga libisama. Te wi e peleiki, u sa yeepi sama fu kon sabi a sama di meke den foondoo sani di wi e si.—Openbaring 4:11.\n6, 7. San a wantu fu den sani di Yehofa be gi Adan anga Efa?\n6 Yehofa be wani libisama libi fu teego a goontapu (Genesesi 1:28; Psalm 37:29). Yehofa lobi gi sama sani. A gi Adan anga Efa omen kado. (Leisi Yakowbesi 1:17.) Yehofa gi den a okasi fu luku san den wani du. A gi den a okasi fu soi lobi. A gi den a okasi tu fu toon mati anga taawan. Gadu be e taki anga Adan. A soi en fa a mu tyai enseefi. A soi en fa a be mu solugu enseefi, den meti, anga a paladeisi (Genesesi 2:15-17, 19, 20). Yehofa meke Adan anga Efa a wan foondoo fasi. Den be man tesi, den be man fii, den be man si, den be man yee. Den be man sumee den bun sani di a be meke gi den tu. A sani ya be yeepi den fu tan aini a moin peesi di a be seeka gi den. Adan anga Efa be abi omen switi wooko fu du tu. Noiti den á be o kaba leli sani.\n7 San a wan taa sani di Yehofa be abi a pakisei gi libisama? Di Yehofa be meke Adan anga Efa den be man meke pikin di á be abi sondu. Den pikin di den be o meke seefi be o meke pikin tu, te enke a goontapu be fuu anga sama. Yehofa be wani mma anga dda lobi den pikin fu den leti enke fa a be lobi Adan anga Efa. Yehofa be gi libisama a goontapu anga ala den sani di de a goontapu. A goontapu a be fu den. Nawan sama be o puu en a den ana.—Psalm 115:16.\nSAIDE SANI Á WAKA ENKE FA GADU BE WANI?\n8. Saide Gadu gi Adan anga Efa a weiti di sikiifi a Genesesi 2:16, 17?\n8 Sani á go enke fa Yehofa be wani. Saide? Yehofa be gi Adan anga Efa wan weiti fu soi den taki a ná ala sani a be gi den pasi fu du. A be taigi den taki: „I sa nyan den sii fu ala den bon di de aini a dyali te a sai yu. Ma a bon di den e kai sabi bun anga ogii, yu á mu nyan a sii fi en, bika a dei di yu o nyan en, yu o dede namo” (Genesesi 2:16, 17). A weiti ya á be taanga gi den fu fusutan. A á be taanga gi den fu holi tu, bika a omen taa switi sii be de aini a dyali.\n9, 10. (a) San na a lei di Saatan lei gi Yehofa? (b) San Adan anga Efa du? (Luku a fowtow na a bigin.)\n9 Saatan Didibii koboloiki wan sineki fu koli Efa fu a ná aliki en Dda Yehofa. (Leisi Genesesi 3:1-5; Openbaring 12:9). Saatan du enke a wan gaan sani taki Adan anga Efa á be mu nyan den sii fu wan fu den bon fu a dyali. A leti enke a be taigi den taki: ’U wani taigi mi taki wi á poi du san u wani?’ Baka dati a taigi Efa taki: „I ná o dede seefi.” Ma a lei Saatan lei! Baka dati a puubei fu soi Efa taki a ná abi fu aliki Gadu. A taigi en taki: „Gadu sabi taki a dei di wi o nyan a sii fu a bon, wi ain o opo.” Saatan taki a di Yehofa sabi taki den o kon sabi son sani, meke a á be wani den nyan a sii. A taigi den taki: „Wi o kon de enke Gadu, wi o sabi san bun anga san ogii.”\n10 Adan anga Efa be abi a okasi fu luku san den be o du. Den be mu luku efu den be o aliki Gadu efuso a sineki. A tyali, bika den ná aliki Gadu. Den á be wani Yehofa enke den Dda moo, neen meke den holibaka gi Saatan. Di den du a sani de, Yehofa á be e kibii den moo.—Genesesi 3:6-13.\n11. Saide Yehofa be abi fu du wan sani di Adan anga Efa sondu?\n11 Di Adan anga Efa taangayesi Gadu, neen den kon abi sondu. Boiti dati, den be toon Gadu feyanti, bika Yehofa „á poi si ogii na ain” (Habakuk 1:13). Efu Yehofa á be du wan sani di Adan anga Efa sondu, da ala den sani di a meke a hemel anga goontapu, be o de fu soso. Engel anga libisama be o akisi denseefi efu den be sa fitoow Yehofa. Ma Yehofa e holi den weiti di enseefi poti, a nai pasa den (Psalm 119:142). Winsi fa Adan anga Efa be sa du san den be wani, tokuso den á be poi koti pasi gi den sani di be o miti den fu di den ná aliki Yehofa. Bakaten den dede, neen den toon doti baka, bika anga doti Gadu be meke den.—Genesesi 3:19.\n12. San pasa anga den pikin fu Adan?\n12 Di Adan anga Efa nyan a sii, Yehofa á be poi teke den aini en osufamii moo. A puu den aini a dyali fu Eden. De á be poi go aini a dyali de moo (Genesesi 3:23, 24). Yehofa fika den fu den fii a bakapisi fu a sani di den du. (Leisi Deitolonomi 32:4, 5.) Neen meke den á be poi soi den fasi fu Yehofa moo sondee fu meke fowtu. Adan lasi a bun libi di en anga den pikin fi en be o abi. A sondu anga dede namo a be man gi den pikin fi en (Romesama 5:12). Adan puu teego libi a den pikin fi en ana. En anga Efa á be poi meke pikin di ná abi sondu. Den pikin fu den seefi á be poi meke pikin di ná abi sondu. Fanafu di Saatan meke Adan anga Efa toon Gadu feyanti, neen ai feti fu ala sama waka a den baka.—Yohanisi 8:44.\nA DEDE FU YESESI OPO PASI GI U FU TOON GADU MATI\n13. San Yehofa abi a pakisei gi libisama?\n13 Yehofa lobi libisama ete. Winsi fa Adan anga Efa gwe fika en, tokuso a wani toon mati anga libisama. Boiti dati a á be wani nawan fu den dede (2 Peitilisi 3:9). Neen meke Gadu sete sani wanten fu gi libisama a okasi fu toon en mati baka. Meke u luku fa a be o man du a sani ya sondee fu pasa den weiti di enseefi poti.\nBaka di Adan anga Efa sondu Yehofa sete sani wanten fu gi libisama a okasi fu toon en mati baka\n14. (a) San Gadu du fu puu sondu anga dede gi libisama enke fa a sikiifi a Yohanisi 3:16? (b) Sowtu akisi u mu yeepi den sama fu fusutan?\n14 Leisi Yohanisi 3:16. Gaanse fu den sama di wi e kai kon na a Membeefesa sabi a tekisi ya a ede. Ma fa a dede fu Yesesi opo a pasi gi u fu fende teego libi? Te wi e kai sama kon na a Membeefesa, te u de na Membeefesa anga te u go luku den baka a Membeefesa, da wi e fende a okasi fu yeepi den kon sabi a piki fu a akisi ya. O moo den e kon fusutan san Yesesi du gi u, o moo den o kon si taki Yehofa lobi libisama. Den o fusutan tu taki Yehofa a wan koni Gadu. San u sa leli den fu a dede di Yesesi dede gi u?\n15. Saide u sa taki Yesesi anga Adan a ná be aseefi?\n15 Yehofa meke wan sama di ná abi sondu kon pai gi u. A man ya be mu du san Yehofa wani winsi san e pasa. A be mu de kabakaba fu dede gi libisama (Romesama 5:17-19). Yehofa meke Yesesi, a fosi engel di a meke a hemel, kon a goontapu enke wan libisama (Yohanisi 1:14). A so Yesesi kon a goontapu enke wan sama di ná abi sondu, leti enke fa Adan á be abi sondu. Ma Yesesi be du ala sani enke fa Gadu be wani. A á be de enke Adan. Winsi sowtu tesi be e miti en, tokuso a be e holi den weiti fu Gadu.\n16. Saide u sa taki a wan gaan bun Gadu du gi u di a meke Yesesi dede gi u?\n16 Fu di Yesesi á be abi sondu, meke a be poi dede gi libisama fu fii den fu sondu anga dede. Yesesi teke Adan peesi. Yesesi á be abi sondu, a be e aliki Gadu ala ten (1 Timotiyesi 2:6). A dede gi u, neen meke ala sama, man, uman anga pikin abi a okasi fu libi fu teego (Mateyesi 20:28). A dede di Yesesi dede gi u, meke Gadu man du den sani di a abi a pakisei gi libisama.—2 Korentesama 1:19, 20.\nYEHOFA OPO DOO GI U FU TOON EN PIKIN BAKA\n17. Sowtu wini wi o fende fu di Yesesi dede gi u?\n17 A paiman di Yehofa pai gi u á be makiliki gi en (1 Peitilisi 1:19). A lobi u te, neen meke a be de kabakaba fu meke a wan kodo manpikin fi en kon dede gi u (1 Yohanisi 4:9, 10). A so Yesesi teke a peesi fu Adan enke u dda (1 Korentesama 15:45). A ná teego libi wawan Yesesi opo pasi gi u fu fende, ma a opo a pasi gi u fu kon aini a osufamii fu Yehofa baka. A paiman di Yehofa pai gi u, o puu sondu gi u. Neen meke Yehofa o man teke wi aini en osufamii sondee fu a pasa en eigi weiti. Pakisei fa a libi o switi te den sama di holidoo ná o abi sondu moo. Den engel a hemel anga den sama di o de a goontapu ya o toon wan famii. Wi o toon Gadu pikin.—Romesama 8:21.\n18. On ten Yehofa „o de ala sani gi ala sama”?\n18 Winsi fa den fosi gaansama fu u gwe fika Yehofa, tokuso Yehofa lobi libisama ete, neen meke a sende en manpikin kon dede gi u. Winsi fa wi a sondu libisama, toku Saatan á poi tapu u fu dini Yehofa. Yehofa o yeepi u fu toon sama di e libi a wan leti fasi, fu di Yesesi dede gi u. Pakisei fa a libi o de te „ala den sama di sabi a Manpikin, anga den sama di soi taki den e biibi en”, o fende teego libi (Yohanisi 6:40). U Dda di lobi u, di abi ala koni, o du ala den sani di a paamisi u. A o puu sondu gi u tu. Yehofa „o de ala sani gi ala sama”.—1 Korentesama 15:28.\n19. (a) San wi o du efu wi e si a dede di Yehofa sende en manpikin kon dede gi u enke wan gaan sani? (Luku a faki „ Ná weli fu suku den sama di wani aliki”.) (b) San wi o luku aini a taa artikel?\n19 Efu wi e teke a kado di Yehofa gi u fu bigi, wi o wani taki anga taawan fu a gaan bun di a du gi u. Ala sama mu sabi taki, a di Yehofa lobi u meke a sende en Manpikin kon dede gi u, fu u sa fende teego libi. Ma a ná dati wawan a o du gi u. A o meke sama si kiin taki a sani di Saatan be taki aini Eden a wan lei. Aini a taa artikel wi o si fa a du a sani ya.\nNá weli fu suku den sama di wani aliki\nALA yali a omen miliyun sama Yehofa Kotoigi e kai fu kon na a Membeefesa. A yali di pasa, a 440.000.000 pampila di wi e kai sama kon na a Membeefesa u meke aini moo enke 530 tongo. Yu abi pampila fu a yali ya ete di i sa gi sama fu kai den kon na a Membeefesa? Kande wan fu den pampila ya sa yeepi wan sama fu kon na a Membeefesa.—Mateyesi 10:11.\nA WAKITITOLEN (ANGA SUTUDI-ARTIKEL) februari 2017


Ondoofenitoli: Mi fende wini di mi paa anga koni sama | William Samuelson\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Choltongo Chopi Drehu-tongo Fransitongo Garifunatongo Groenlandtongo Hmong (wit) Ingrisitongo Italiatongo Javaans Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\nMi fende wini di mi paa anga koni sama\nEnke fa William Samuelson seefi gi a toli\nMI E membee ete omen yali pasa, fa koo be e kii mi wan mamanten a Brookings, wan peesi a Dakota aini Ameekankondee. Mi be e fusutan taki a koo ten fu a yali be koosube. Mi anga wantu sama be de a wan osu di be de a wan peesi pe den e kweki meti. A sani di be e waan a osu á be leti, neen meke koo be e kii u te ala u sikin be e dansi. U be taampu koosube fu wan gaan wataa baki. Ná pikin koo a wataa be koo. Mi o gi i wan toli, da yu o fusutan saide u be de ape.\nDEN FAMII FU MI\nMi omu Alfred anga nda\nMi meke a 7 maart 1936. Mma anga nda meke fo pikin. A mi na a tapubee pikin fu den. U be e tan a wan peesi pe den be e kweki meti a wan peesi den e kai Dakota. U be lobi a wooko di u be e du ape, ma a ná dati a be a moo pelensipali sani gi u. Mma anga nda be dopu aini 1934. Den be paamisi Yehofa taki den o dini en den hii libi, neen meke na a dini fu Yehofa a be a moo pelensipali sani gi den. Nda Clarence, a be a kulu-dinali (nownow den e kai den baala ya, fesiman fu den owluman) aini a pikin kemeente di be de a Conde wan peesi a Dakota. Bakaten a mi omu Alfred be e du a wooko ya.\nAla yuu wi osufamii be e go a komakandaa anga a peleikiwooko fu soi sama den bun sani di Beibel taki o pasa aini a ten di e kon. A fasi fa mma anga nda be e dini Yehofa anga den sani di den leli u yeepi u fu lobi Yehofa. Mi anga mi sisa Dorothy toon peleikiman di u be abi sigisi yali. Mi go na a Teyokalasiya Diniwooko-sikoo aini 1943. Na a ten ya a sikoo ya be bigin.\nEnke wan pionili aini 1952\nDen konkelesi anga den kelen-komakandaa be pelensipali gi u. Mi e membee a konkelesi fu 1949 ete di be holi a Sioux Falls, wan peesi a Dakota. Baala Grant Suiter be holi a lezing di den e kai „A lati moo enke san yu e denki!” A be soi aini a lezing ya taki ala Kelesten di dopu mu koboloiki den libi fu peleiki a bun nyunsu fu Gadu Kownukondee. Baka dati, neen mi paamisi Yehofa taki mi o dini en. Mi dopu na a kelen-komakandaa di be holi a Brookings na a 12 november 1949. Neen meke mi be de na a peesi di den e kweki meti, enke fa mi be taki na a bigin. U be de fo sama di be e wakiti fu dopu aini wan ayee wataa baki.\nBaka di mi dopu mi be wani pionili. Mi bigin pionili a 1 yanuari 1952 di mi be abi 15 yali. Beibel taki: „A sama di e waka anga koniman o koni, ma sani ná o go bun anga a sama di e waka anga donman” (Odo 13:20). Mi be lobi go peleiki anga mi omu Julius di be abi 60 yali. Winsi fa a be gaandi moo mi, tokuso u be e piisii te u be e peleiki makandii. A omen sani a leli mi. Bakaten Dorothy bigin pionili tu.\nKELEN-OWLUMAN YEEPI MI\nDi mi be moo yonkuu mi mma anga nda be lobi kai kelen-owluman anga den uman kon tan a wi osu. Wan fu den kelen-owluman di yeepi mi a Jesse anga en uman Lynn cantwell. Den be e booko den ede anga mi, neen meke den be e gi mi taanga-sikin. Te den be de a wan kemeente di be koosube, den be e kai mi fu go anga den a peleikiwooko. A be e switi gi mi fu de makandaa anga den. Mi be wani wooko taanga gi Yehofa tu, neen meke mi be e pionili.\nA taa kelen-owluman di be kon a wi kemeente, a Bud Miller. Di en anga en uman Joan kon luku a kemeente fu u, mi be abi 18 yali. A ten de a kantoo di be e poti sama enke suudati be sende kai mi. Den sama di be e wooko na a kantoo ya be wani mi du wantu wooko di be o soi taki mi e holibaka gi politiki. Ma mi be wani paati a bun nyunsu fu Gadu Kownukondee (Yohanisi 15:19). Neen meke mi taigi den taki mi a wan sama di e paati a bun nyunsu fu Gadu.\nMi be poolo di Baala Miller taigi mi taki a o kon anga mi na a kantoo di e poti sama enke suudati. Sen a be e kisi en. A á be e feele sama. Boiti dati a be sabi a Beibel bun. Mi fende taanga-sikin di a kon anga mi. Na a kaba fu a deeten fu 1954 di a baala tyai mi go na a kantoo, neen den taigi mi taki den o gi mi a okasi fu toon wan sama di e paati a bun nyunsu. A so mi be abi ten fu wooko gi Yehofa.\nMi be bigin wooko a Betel, mi de a wan wagi\nA á langa baka dati, neen den kai mi fu go wooko na a Betel fu Staten Island wan peesi a New York. A ten de den be e kai en Watchtower Farm. Mi wooko ape dii yali. A omen sani mi leli fu den baala anga sisa di mi anga den be e wooko.\nMi anga Baala Franz de na a laadiyow sitasiyon WBBR\nA olikanisâsi be abi wan laadiyow sitasiyon a Staten Island tu. Den be e kai en WBBR. Den wooko anga en fanafu 1924 te go miti 1957. A 15 te anga 20 sama fu Betel namo be e wooko de. Gaanse fu u a be yonkuu sama di á be abi ondoofeni. Ma wan gaandi salufu baala den e kai Eldon Woodworth be e wooko anga u. A be de enke u dda. A omen sani a leli u. Son leisi te wi á be e fusutan useefi, da a baala ya be lobi taigi u taki: „Yehofa e du omen foondoo sani, winsi den sama di ai koboloiki a sondu sama.”\nHarry Peterson be e peleiki fayafaya\nBaala Frederick W. Franz be e yeepi u tu. A be koni. A be sabi Beibel bun. Boiti dati a be lobi ala u. A Harry Peterson be e boli gi u. A be moo makiliki gi u fu kai en so, a peesi fu kai en neen tuutuu nen Papargyropoulos. Enseefi a be wan salufu baala. A be lobi a peleikiwooko. Baala Peterson be e du en wooko a Betel bun, ma a á be e meke sipowtu anga a peleikiwooko. A omen ondoo buku a be e paati ala mun. A be sabi a Beibel bun tu. A omen sani di u be e akisi en a be e piki.\nKONI SISA LELI MI OMEN SANI\nAla yali u be e poti guluntu anga sii aini wan sani fu 45.000 putisi bataa, da u be e sende den gi a Betel famii. A mi anga wan koni sisa den e kai Etta Huth be e wooko. Neen be e soi u fa u mu seeka den guluntu anga den sii. Wantu sisa di be e tan koosube be e kon yeepi u anga a wooko tu. Etta be e soi den san den mu du. A be sabi a wooko bun. A be e lesipeki den baala di be e teke fesi. U be sa waka neen baka.\nMi anga Angela anga Etta Huth\nAngela Romano a wan fu den sisa di be e kon yeepi u anga a wooko. A sisa Etta yeepi en fu kon a waaleiti. Mi anga Angie toow aini april 1958. Wi e dini Yehofa 58 yali kaba. Angie be lobi Yehofa anga en hii ati, na a sani de be meke a toowlibi fu u waka bun. A koni, neen meke winsi sowtu polobelema mi be abi mi be sa fitoow en.\nA ZENDELING WOOKO ANGA A KELEN WOOKO\nDi den baala seli a laadiyow sitasiyon WBBR di be de a Staten Island aini 1957, mi be wooko wan pisiten na a beikantoo fu Brooklyn. Ma di mi anga Angie toow, neen mi komoto a Betel. U pionili a Staten Island dii yali. Wan pisiten mi be e wooko gi den sama di be bai a laadiyow sitasiyon. Den be e kai a sitasiyon fu den WPOW.\nMi anga Angie á be e libi bigi, neen meke u be man go yeepi a pe yeepi be de fanowdu. Den be sende u go enke spesuutu pionili aini 1961, a Nebraska wan peesi a Falls Foto. Ma di u doo ape a á teke langa, neen den sende u go a South Lansing, wan peesi a New York, fu go na a Kownukondee diniwooko-sikoo wan mun langa. U be lobi den sani di u be e leli, ma u be denki taki baka a sikoo u be o go a Nebraska baka. Neen meke u be foondoo di den sende u go a Kambodya enke zendeling. Kambodya a wan fu den moin kondee di de a Asiya. Di u go ape u si, u tesi, u yee omen sani di wi á be sabi. U be wani paati a bun nyunsu fu a Kownukondee na a kondee ya.\nMi anga Angela aini 1975, fosi den soi wi a tv\nMa sani be kengi aini a kondee, neen meke u be abi fu go a Vietnam. Baka tu yali, neen mi siki neen meke u be abi fu go na Ameekankondee baka. Mi be abi ten fanowdu fu betee. Di mi betee, neen u bigin pionili baka.\nAini maart 1965 u bigin anga a kelen wooko. Mi anga Angie du a wooko ya 33 yali langa. U be e yeepi a den konkelesi tu. Mi be lobi a wooko ya, bika senten di mi de mi lobi den konkelesi. A omen yali u du a kelen wooko. U be e go luku den kemeente di de a New York. Gaanse fu den konkelesi be e holi a Yankee Stadium.\nU GO A BETEL BAKA, U GO A WANTU SIKOO FU A OLIKANISÂSI\nA omen wooko mi anga Angie be abi a gaandi fu du. Son wan fu den wooko ya á be makiliki. Aini 1995, mi be abi a gaandi fu leli sama na a Dinali Sikoo. Baka dii yali, neen den kai u fu go a Betel. Mi piisii fu de a Betel baka, baka 40 yali. A Betel mi bigin anga a fuuten diniwooko. Wan hii pisiten mi be e wooko na a dienstafdeling. Boiti dati mi be e gi leli a omen sikoo. Aini 2007, den baala di e tii a wooko seeka wan kantoo di be e luku ala den sikoo di be e holi a Betel. Mi be e teke fesi wantu yali na a kantoo ya.\nA omen sani kengi a den sikoo di den e holi a Betel. A Owluman-sikoo bigin aini 2008. Tu yali baka dati, a moo enke 12.000 owluman go na a sikoo ya na a beikantoo fu Patterson anga a beikantoo fu Brooklyn. A omen taa peesi den e holi a sikoo ya nownow. Aini 2010, den be kengi a nen fu a Dinali Sikoo toon Beibel Sikoo gi baala di á toow. Baka dati den seeka wan nyun sikoo, a Sikoo gi Kelesten Toowpaa.\nAini september 2014 den mokisa den tu sikoo ya, neen den kai en Kownukondee Peleikiman Sikoo. Toow sama anga sama di á toow sa go na a sikoo ya. A omen sama piisii di den yee taki a sikoo ya o holi aini den kondee. Ai bigi gi mi fu si taki son sama kengi sani aini den libi fu be man go na a sikoo ya.\nTe mi e pakisei a libi fu mi, fosi mi dopu aini a koo wataa baki te anga now, da mi e gi Yehofa daa fu den koni sama di mi miti. Den yeepi mi fu sabi Yehofa anga fu dini en. Son wan fu den be yonkuu moo mi, taawan be moo gaandi. Somen fu den be de fu taa nasi. Ma mi si a den sani di den be e du taki den be lobi Yehofa tuutuu. Ai bigi gi mi fu abi koni mati aini a foluku fu Yehofa di sa leli mi sani.\nMi e piisii fu miti den baala anga sisa fu hii goontapu di e kon a den sikoo


Sowtu wooko e du a wan beikantoo fu Yehofa Kotoigi?\nDen sama di e tan a Betel, e du omen sowtu wooko fu meke sani di de fanowdu,fu du a peleikiwooko aini wan efuso moo kondee. Yu abi wan tu guupu sama di e sikiifi den buku go aini taa tongo, sowan fu de e wooko ape de e meke buku. Taawan baka e wooko aini den magisin pe de e poti den buku fu sende gwe. Taawan e meke CD anga DVD, efuso taa sani di de fanowdu na a pisi de.\nA Beikantoo Komte e luku fa a wooko e du aini a kondee. Den baala di e tii a wooko fu Yehofa Kotoigi poti wan Beikantoo Komte na ala den Betel osu. Ala den beikantoo abi dii efuso moo owluman di abi fuu ondoofeni, a de e teke fesi na a beikantoo. A Beikantoo Komte e meke den baala di e tii a wooko a hii goontapu sabi fa a wooko e go aini den kondee fu den. De e taigi den tu te den abi polobelema. Te den baala di e tii a wooko a hii goontapu kon sabi den sowtu sani ya, da dati e yeepi den fu sabi fu sowtu toli den mu sikiifi aini den buku. De e kon sabi tu sowtu taki mu holi a den komakandaa anga den gaan komakandaa. Den baala di e tii a wooko a hii goontapu e sende baala go a den kondee fu go luku gi den fa a wooko e go a den beikantoo. Den baala di den sende, e gi den baala fu den Beikantoo Komte lai fa den sa du a wooko fu den moo bun (Odo 11:14). A Beikantoo e seeka sani fu meke a baala di a edekantoo sende kon, holi wan taki fu gi den baala anga sisa aini a kondee taanga sikin.\nDe e yeepi den kemeente aini a kondee. Sowan fu den baala na a beikantoo kisi a faantiwowtu fu gi piimisi te a de fanowdu fu opo nyun kemeente. Den baala fu a beikantoo e luku a wooko fu den pionili, den zendeling anga den kelen-owluman. De e seeka sani fu holi den gaan komakandaa anga konkelesi, de e luku o ten a de fanowdu tu fu meke nyun komakandaa peesi. De e solugu taki den buku doo a den kemeente fu meke den sama fende den buku di den abi fanowdu. Ala den wooko di de e du a den beikantoo e meke a peleikiwooko waka a wan bun fasi.—1 Korentesama 14:33, 40.\nFa den beikantoo Komte e yeepi den baala di e tii a wooko fu wi a hii goontapu?\nAla sama di wani sa go luku iniiwan fu den beikantoo fu u. Wan sama fu Betel o tyai i soi a peesi. De e opo monde te go miti feeda. Wi e gi i a kai fu kon. Te yu e kon, da wei enke fa wi e wei go a den komakandaa. A biibi fi i o kon taanga te i si a peesi di wi e kai Betel.


Ala yali, a olikanisâsi fu u e meke somen ondoo miliyun Beibel anga taa buku e paati gi sama, sondee fu den sama pai. Wi e meke komakandaa peesi anga Betel osu. Wi e solugu somen tenti dunsu sama di e wooko a Betel anga den zendeling. Te wan gaan nowtu pasa a wan peesi, da wi e go yeepi den baala fu u anga den sani di den abi fanowdu. A sani ya sa meke i akisi iseefi taki: ’Pe wi e fende a moni fu du ala den sani ya?’\nU nái waka piki moni, anga wi nái dwengi sama fu gi u moni. Anga ala fa fuu moni de fanowdu fu du a peleikiwooko, tokuso wi nái begi sama moni. A pasa wan ondoo yali kaa di a di fu tu Waktitoren be soi taki wi e biibi taki Yehofa na a sama di e taanpu gi u, neen meke „noiti wi o begi efuso go akisi sama fu den yeepi u”. Wi á begi moni noiti wan dei tu.—Mateyesi 10:8.\nA di sama e gi moni fu di denseefi wani, neen meke wi poi du a wooko ya. Fuu sama e teke a wooko di wi e du fu bigi, neen meke de e gi u moni. Den Kotoigi seefi lobi koboloiki den ten, den kaakiti, den moni anga taa sani fu du a wani fu Gadu a hii goontapu (1 Koloniki 29:9). Den Kownukondee zaal anga den peesi pe wi e holi gaan komakandaa e abi pikin kedee pe sama sa poti moni. Sama sa go na a website fu u jw.org fu gi moni fu holibaka gi a wooko tu. Gaan se fu a moni fu du a wooko ya, a pooti sama e gi en, enke fa a pooti uman di Yesus be gafa, be poti tu pikin moni aini a moni kedee fu a tempel (Lukasi 21:1-4). A so meke ala yuu ibiiwan sama sa „poti wan pikin moni a wan se” da a „gi san en ati fii”.—1 Korentesama 16:2; 2 Korentesama 9:7.\nWi abi a fitoow taki Yehofa o tan go na a ati fu den sama di wani gi en ’gaandi anga den gudu di den abi’ fu meke den holi baka gi a Kownukondee wooko. Den o tan holi baka gi a wooko ya, te enke a kon a wan kaba.—Odo 3:9.\nSaide meke a olikanisâsi fu Yehofa Kotoigi anga den taa keliki kengi?\nSan e pasa anga den moni di sama e gi anga den hii ati aini a kemeente?\nDen Wakititolen anga Ontwaakt! fu u\nDownload a Wakititolen anga Ontwaakt!


Sowtu lobi e meke sama de koloku tuutuu? | Wakititolen\n„A foluku di abi Yehofa enke en Gadu o de koloku!”—PSALM 144:15.\nSINGI: 111, 109\nSan o yeepi u fu wi á lobi useefi tumisi?\nSaide sama di lobi moni á de koloku tuutuu?\nSan o yeepi u fu sabi efu u lobi piisii pasa peesi?\n1. Saide a ten di wi e libi nownow anga fosi a ná aseefi?\nA TEN di wi e libi nownow anga fosi, a ná aseefi. Nownow Yehofa e tyai wan gaan kulu sama fu „ala sowtu nasi, lo, foluku anga tongo” kon a wan, enke fa Beibel be taki a fesi. A moo enke aitin miliyun sama de aini a ’gaan kulu’ ya. Den e du „santa wooko gi [Gadu] dei anga neti” (Openbaring 7:9, 15; Yesaya 60:22). Noiti ete sama di lobi Gadu anga sama di lobi taawan be ipi so.\n2. San apostel Pawlesi taki fu den sama di nai dini Gadu? (Luku a fowtow na a bigin.)\n2 Beibel be taki a fesi taki aini a ten ya, sama di nai dini Gadu be o lobi denseefi. Apostel Pawlesi sikiifi taki sama be o „lobi denseefi pasa peesi, den o lobi moni”. Boiti dati „pe fu den lobi Gadu den o lobi piisii” (2 Timotiyesi 3:1-4). Den sama di lobi denseefi pasa peesi á lobi Gadu. Den á de koloku, winsi den e si enke den de koloku. Te sama lobi denseefi pasa peesi a libi e taanga gi ala sama.\n3. San wi o luku aini a artikel ya? Saide wi o luku a sani ya?\n3 Apostel Pawlesi be sabi taki moo anga moo sama be o lobi denseefi pasa peesi. A be sabi taki a sani ya be o de wan tesi gi Kelesten. Neen meke a taigi den taki, den „á mu paa” anga den sowtu sama ya (2 Timotiyesi 3:5). Dati á wani taki wi á mu taki anga den sama ya seefiseefi. Ma san u mu du fu wi á teke den manii fu den? San u mu du fu meke Yehofa, a Gadu fu lobi piisii? Aini a artikel ya, wi o si sama abi a lobi di Gadu wani wi abi anga sama abi a lobi di sikiifi a 2 Timotiyesi 3:2-4. Baka dati ondoosuku iseefi fu si san i mu du fu abi a lobi di o yeepi i fu de koloku tuutuu.\nI LOBI GADU EFUSO ISEEFI?\n4. Saide a á fowtu te wan sama lobi enseefi?\n4 Pawlesi sikiifi taki: „Sama o lobi denseefi pasa peesi.” A sani ya wani taki a fowtu fu lobi iseefi? Nono. A de fanowdu fu lobi iseefi. A Yehofa meke u so. Yesesi taki: „I mu lobi taa sama enke fa i lobi iseefi” (Malikisi 12:31). Wan sama á poi lobi taawan efu a á lobi enseefi. Beibel taki: „Wan man mu lobi en uman enke fa a lobi enseefi. Wan man di lobi en uman lobi enseefi, bika nawan man e buuse en sikin. Ma, ai solugu en, a lobi en” (Efeisesama 5:28, 29). Den sani ya e soi taki a á fowtu te wan sama lobi enseefi.\n5. On ten u sa taki wan sama lobi enseefi pasa peesi?\n5 A ná wan bun sani fu lobi useefi pasa peesi enke fa 2 Timotiyesi 3:2 e soi. Wan sama di lobi enseefi pasa peesi nai booko en ede anga taawan. Ai si enke a bun moo taawan. (Leisi Romesama 12:3.) Ai booko en ede anga enseefi moo taa sama. Te sani nai go bun, a taawan ai gi a fowtu. A nai luku sowtu fowtu enseefi meke. Wan man di e ondoosuku Beibel taki, den sowtu sama ya de enke wan sowtu pikin dyindyamaka. A meti ya e lolo kuduu enke wan bal, fu koo á kii en. Te a lolo so, a den saapu maka fi en namo yu e si. Sama di nai booko den ede anga taawan á de koloku tuutuu.\nA lobi di Gadu wani wi abi, e meke sama abi bun manii\n6. Fa sama di lobi Gadu e tyai denseefi?\n6 Di Pawlesi kai den takuu manii di sama be o abi aini den lasiti dei, na a lobi di sama be o lobi denseefi pasa peesi fosi a kai. Son sama di e ondoosuku Beibel, e si enke a di a manii ya e meke sama kon abi den taa takuu manii di kai aini a tekisi, meke neen fosi Pawlesi kai. Ma a lobi di Gadu wani wi abi, e meke sama abi bun manii. Ai meke sama piisii, ai meke den libi na a wan. Ai yeepi sama fu abi pasensi, fu lobi gi taawan sani anga fu abi bunfasi. Ai yeepi den fu abi biibi anga safu-ati. Ai yeepi sama fu dwengi denseefi tu (Galasiyasama 5:22, 23). A psalm sikiifiman taki: „A foluku di abi Yehofa enke en Gadu o de koloku!” (Psalm 144:15) Yehofa a wan Gadu di e piisii. Den sama di e dini en e piisii tu. Sama di lobi denseefi pasa peesi giili. Ma a foluku fu Yehofa e piisii fu di den lobi gi taawan sani.—Toli 20:35.\nSan o yeepi u fu wi á lobi useefi tumisi? (Luku paragraaf 7)\n7. Sowtu akisi o yeepi u fu sabi efu u lobi Gadu tuutuu?\n7 Fa wi o du sabi efu u lobi useefi moo Gadu? Pakisei san Beibel taki. A taki: „Wi á mu e sitee anga useefi. Wi á mu e fii useefi, ma u mu abi sakafasi. U mu e si enke taawan pelensipali moo wi. Yu á mu e suku wini fi i wawan, ma i mu e booko yu ede anga taawan tu” (Filipisama 2:3, 4). U sa akisi useefi taki: ’Mi e du san a tekisi ya taki? Mi e meke moiti fu du san Gadu wani? Mi e meke moiti fu yeepi taawan aini a kemeente anga a peleikiwooko?’ A ná wan makiliki sani fu koboloiki i ten anga i kaakiti fu yeepi taawan. Wi abi fu meke moiti fu du a sani ya. Kande wi o abi fu fika son sani di u lobi. Ma toku sani á de di e meke wan sama piisii enke te a sabi taki a Gadu di meke hemel anga goontapu e piisii anga en!\n8. San son Kelesten du fu di den lobi Yehofa?\n8 Fu di son Kelesten lobi Gadu meke den á wani sani tapu den fu dini Gadu enke fa den poi. Neen meke son wan fu den fika wooko di be sa meke den kon gudu. Ericka a wan dataa, ma ai koboloiki gaanse fi en ten fu du a pioniliwooko. En anga en man go yeepi a wantu kondee. A taki: „A omen sani u ondoofeni di u go peleiki a pe sama e taki taa tongo. U meke omen mati tu. A sani ya e meke u piisii.” Ericka e du a dataa wooko ete, ma ai koboloiki gaanse fi en ten anga en kaakiti fu leli taawan fu Yehofa anga fu yeepi en baala anga sisa. A taki a sani ya e meke a „piisii tuutuu”. Ai fii „bun”.\nI WANI GUDU A HEMEL EFUSO GOONTAPU?\n9. Saide wan sama di lobi moni ná o de koloku?\n9 Pawlesi taki, sama be o „lobi moni”. Wantu yali pasa, wan pionili peleiki gi wan man a Ierland. Di a soi a man sama a Gadu, a man opo en powtumoni, a puu wantu pampila moni holi neen ana, neen a taki: „A disi a mi gadu!” Winsi son sama nai taki en, ma a so den e si moni. Den lobi moni anga den sani di den sa bai anga moni. Ma Beibel taki: „Solufu nai sai den sama di lobi solufu. Te wan sama lobi moni, a moni di ai wooko nai sai en” (Peleikiman 5:10). Noiti moni e sai wan sama di lobi moni. Ala yuu ai wani moo. Ai meke moiti fu fende moni en hii libi. A sani ya e meke omen „tesi” miti en.—1 Timotiyesi 6:9, 10.\n10. San Beibel e taki fu pina anga gudu?\n10 Winsi fa, ala wi abi moni fanowdu. Moni abi yeepi (Peleikiman 7:12). Ma wi o de koloku efu u ná abi tyaipi moni? Eeye! (Leisi Peleikiman 5:12.) Agur, a manpikin fu Yakei sikiifi taki: „Ná meke mi pina, ma yu á mu meke mi gudu tu. Meke mi nyan san mi abi fanowdu.” Wi e fusutan saide a man ya á be wani pooti tumisi. A taki a á be wani fufuu, bika Gadu á lobi fufuuman. Ma saide a á be wani kon gudu? A sikiifi taki: „Da mi ná o nyan te mi bee fuu da mi daai baka gi i, da mi taki: ’Sama a Yehofa?’” (Odo 30:8, 9) Kande i sabi sama di e fitoow den gudu fu den moo Gadu.\n11. San Yesesi taki fu moni?\n11 Wan sama di lobi moni á poi meke Gadu piisii. Yesesi taki: „Nawan sama poi dini tu masaa. Bika a o buuse wan fu den, da a lobi a taawan, efuso a o holibaka gi wan fu den, da a wisiwasi a taawan. Yu á poi dini Gadu anga Gudu na aseefi yuu.” A taki tu: „Ná feti e suku gudu a goontapu ya moo, bika woon anga fuusu sa poli en. Fufuuman sa fufuu en tu. Ma i mu kibii den gudu fi i aini hemel, bika woon anga fuusu á poi poli den anda. Fufuuman seefi ná o poi fufuu den anda.”—Mateyesi 6:19, 20, 24.\n12. Gi wan ondoofenitoli di e soi sowtu wini wi e fende te u nai libi bigi?\n12 A omen sama di e dini Yehofa e meke moiti fu den á libi bigi. Den taki a sani ya e yeepi den fu du moo gi Yehofa. Ai meke den moo piisii tu. Jack a wan baala di e tan na Ameekankondee. Jack anga en uman seli a gaan osu anga a wookope fu den, fu di a be wani du a pioniliwooko enke en uman. Jack taki: „A á be makiliki fu seli a moin osu anga a dyali fu u.” Ma a omen yali a be e kon a osu anga booko-ede fu di a be abi polobelema a wooko. A taki: „Mi uman a wan kowownu pionili. Ala yuu a be e piisii. A be lobi taki: ’Mi e wooko gi a moo bun basi!’ Nownow miseefi e pionili. U tu man e wooko gi aseefi basi, Yehofa.”\n’Mi libi e soi taki mi e biibi san Gadu taki fu moni?’\nSan o yeepi u fu wi á lobi moni tumisi? (Luku paragraaf 13)\n13. San o yeepi u fu sabi fa wi e si moni?\n13 Te wi e pakisei a fasi fa wi e si moni, wi á mu koli useefi. U mu akisi useefi taki: ’Mi libi e soi taki mi e biibi san Gadu taki fu moni? Mi e si moni enke a moo pelensipali sani? Mi e booko mi ede anga goontapu gudu moo a toon di mi mu toon Yehofa mati? Mi e booko mi ede anga den sani ya moo a meke di mi mu meke moiti fu libi bun anga taawan? Mi e biibi tuutuu taki Yehofa o yeepi mi fu fende san mi abi fanowdu?’ U sa biibi taki Yehofa o yeepi den sama di e biibi en.—Mateyesi 6:33.\nU LOBI YEHOFA EFUSO PIISII?\n14. Fa u sa piisii a wan fasi di fiti?\n14 Beibel taki aini den lasiti dei, sama be o „lobi piisii”. Enke fa u sabi, a á fowtu fu lobi useefi. A á fowtu fu abi moni tu. Leti enke fa den sani ya á fowtu, a so a á fowtu fu piisii a wan fasi di fiti. Son sama e si enke a fowtu fu piisii. Ma Yehofa wani u piisii. Beibel e gi sama di e dini Gadu taanga-sikin fu piisii. A taki: „Go, i mu e piisii te yu e nyan. I mu e piisii te yu e diingi win.”—Peleikiman 9:7.\n15. San a wani taki fu „lobi piisii”?\n15 Tu Timotiyesi 3:4 e taki fu sama di lobi piisii a peesi fu lobi Gadu. A tekisi á taki den sama ya lobi piisii moo Gadu. Efu a dati a be taki, da dati wani taki den be o lobi Gadu pikinso. Ma a tekisi taki „den o lobi piisii pe fu den lobi Gadu”. Wan ondoosukuman taki: „A tekisi ya á wani taki den sama ya be o lobi Gadu pikinso. A wani taki den á lobi Gadu seefiseefi.” A sani ya e soi taki sama di lobi piisii mu luku bun. Beibel taki den sama di lobi piisii pasa peesi e ’komoto na a pasi’.—Lukasi 8:14.\n16, 17. Fa Yesesi be e si piisii?\n16 Yesesi soi u fa u sa piisii a wan fasi di fiti. A be go a wan toow anga wan „gaan fesa” (Yohanisi 2:1-10; Lukasi 5:29). Di win á be sai na a toow fesa, neen Yesesi du wan wonduu. A meke wataa toon win. Wan taa leisi neen sama be e kuutu Yesesi fu di a be e nyan anga taawan. Yesesi soi kiin taki den sama ya á be e denki bun.—Lukasi 7:33-36.\n17 Ma toku Yesesi á be e si piisii enke a moo pelensipali sani. A Yehofa a poti a fesi aini en libi. A du san a man fu yeepi taawan tu. A be de kabakaba fu dede a wan ponsu gi libisama. Yesesi taigi den sama di wani toon en bakaman taki: „Wi o de koloku te sama e gi u polinen, te den e du ogii anga u, anga te den e lei gi u fu mi ede. U mu poolo, u mu piisii, bika wi o fende wan gaan paiman a hemel. Bika a so sama be e du ogii anga den polofeiti di waka a u fesi.”—Mateyesi 5:11, 12.\nSan o yeepi u fu wi á lobi piisii tumisi? (Luku paragraaf 18)\n18. Sowtu akisi sa yeepi u fu sabi efu u lobi piisii pasa peesi?\n18 San o yeepi u fu sabi efu u lobi piisii pasa peesi? U sa akisi useefi taki: ’Piisii pelensipali gi mi moo komakandaa anga a peleikiwooko? Mi de kabakaba fu fika son sani di mi lobi, fu di mi wani dini Gadu? Mi e pakisei fa Yehofa e si den sani di mi wani du fu piisii?’ U lobi Gadu, neen meke u wani a piisii. Wi e meke moiti fu wi á du sani di u sabi taki á bun. Boiti dati, te u si enke Yehofa á lobi wan sani, u nai du en.—Leisi Mateyesi 22:37, 38.\nSAN O YEEPI U FU DE KOLOKU?\n19. Sama á poi de koloku tuutuu?\n19 A 6000 yali kaba a goontapu fu Saatan e tyotyo sama. Sama di lobi denseefi, sama di lobi moni anga piisii pasa peesi lai aini a goontapu ya. Den nai booko den ede anga taawan. Ma den sama ya, á poi piisii tuutuu. Beibel taki: ’Na a sama di a Gadu fu Yakopu e yeepi, o de koloku. Na a sama di e biibi Yehofa, o de koloku.’—Psalm 146:5.\n20. Fa a lobi di i lobi Gadu e meke yu e fii?\n20 A foluku fu Yehofa lobi en. Ala yali a omen sama e kon sabi Yehofa, da denseefi e kon lobi en. A sani ya e soi taki a Kownukondee fu Gadu e tii kaba. Ai soi tu taki dyonson a Kownukondee ya o meke u libi waka bun. Te wi e du san Yehofa wani, ai piisii. A sani ya e meke u piisii tu. Den sama di lobi Yehofa o piisii fu teego. Aini a taa artikel, wi o luku wantu takuu manii di sama abi fu di den lobi denseefi tumisi. Wi o si taki den sama ya á de enke a foluku fu Yehofa. Bika a foluku fu Yehofa abi bun manii.\nA lobi di e meke sama de koloku tuutuu, nai suku wini fi en wawan. Sama di lobi taawan na a fasi ya, lobi Gadu tu. Neen meke den e du bun gi taawan. U nai poti pakisei a useefi, ma na a dini di wi e dini Yehofa wi e poti pakisei. Yehofa a wan Gadu di lobi piisii. Efu u wani piisii, u mu lobi taawan enke fa Yehofa lobi den. U mu lobi gi sama sani tu


Meke moiti fu Yehofa belesi i | Wakititolen\n„I feti anga Gadu anga libisama te enke i wini.”—GENESESI 32:28.\nSINGI: 60, 38\nSAN U SA LELI FU . . .\nYakopu anga Lakeli?\n1, 2. Anga san a foluku fu Yehofa e feti?\nFANAFU a ten fu Abel te enke a ten ya, neen tesi e miti den sama di e dini Gadu. Pawlesi be taigi den Hebrew Kelesten taki den ’be e holidoo di omen tesi miti den’, fu di den be wani Yehofa belesi den efuso piisii anga den (Hebrewsama 10:32-34). Pawlesi be taki, a moiti di wan Kelesten mu meke na aseefi enke a moiti di den Giikisama be mu meke te den be e sitee lon, sitee suwa efuso feti (Hebrewsama 12:1, 4). Aini a ten ya, u de aini wan sowtu siteelon tu. Wi e meke moiti fu fende teego libi, ma wi abi feyanti di wani puu u pakisei. Den wani u gi abaa, da u ná o fende wini aini a ten di e kon.\n2 A moo gaan feyanti fu u, a Saatan anga en goontapu. Anga den tu sani ya wi e feti (Efeisesama 6:12). A de taanga fanowdu fu meke moiti fu wi á biibi den lei di a goontapu ya e leli sama. U mu luku bun tu fu wi á du sani di á fiti. U mu tan faawe fu sani enke hululibi, somoko, takuu tabaka anga a diingi di sama e diingi duungu. U mu meke moiti fu wi á lasi-ati tu. Boiti den sani ya, u mu feti anga den swakifasi fu u.—2 Korentesama 10:3-6; Kolosesama 3:5-9.\n3. Fa Gadu e yeepi u fu feti anga den feyanti fu u?\n3 Wi o poi wini den taanga feyanti ya? Eeye, ma a ná o makiliki. Pawlesi be taki a de enke wan man di e sitee naki kofu. A taki: „Te mi e naki, mi e maiki bun fu mi á naki winta” (1 Korentesama 9:26). Leti enke fa wan sama e sitee naki kofu, a so u mu feti anga den feyanti fu u. Yehofa e yeepi u fu feti a feti ya. Ai leli u anga a Beibel, den buku fu u, komakandaa, kelen-komakandaa anga den konkelesi. Yu e wooko anga ala den sani di a gi i? Efi i nai wooko anga den, i ná o poi feti anga den feyanti ya. A o de enke yu e naki winta.\n4. San u mu du fu ogii á wini u?\n4 U mu de na ain ala yuu. Saide? Den feyanti fu u sa feti anga u te u swaki efuso te u nai poti pakisei. Beibel e wasikoi u taki: „Ná meke ogii wini i, ma i mu e du bun namo, da ogii ná o poi wini i” (Romesama 12:21). Efu wi e feti enke fa u poi, wi o wini. Ma efu wi á de na ain, da Saatan, a goontapu fi en anga den swakifasi fu u, o wini u. Neen meke yu á mu gi abaa. Yu á mu booko-saka te da i nai feti moo!—1 Peitilisi 5:9.\n5. (a) Efu u wani den sani di Yehofa paamisi u, da san u mu holi a pakisei? (b) Fu sama wi o taki?\n5 Efu u wani wini, u mu sabi saide wi e feti. A di u wani Yehofa piisii meke wi e feti. Boiti dati, u wani den sani di a paamisi u. Hebrewsama 11:6 e taki: „Wan sama di e dini Gadu mu biibi taki a de tuutuu. A mu biibi tu taki ai pai den sama di e suku en anga den hii ati.” A tekisi taki u mu suku Yehofa anga u hii ati. Dati wani taki efu u wani Yehofa piisii anga u, u mu meke taanga moiti (Toli 15:17). Beibel e kai omen sama di be du a sani ya. Wantu fu den sama ya a Yakopu, Lakeli, Yowsefu anga Pawlesi. Den tesi di be miti den á be makiliki, ma toku den pasa den tesi de. A libi fu den e soi taki efu u meke moiti, Yehofa o belesi u tu. Meke u luku fa u sa du a sani de.\nEFI I MEKE MOITI YEHOFA O BELESI I\n6. San yeepi Yakopu fu suwa anga a engel? Sowtu wini a fende di a du a sani de? (Luku a fowtow na a bigin.)\n6 A omen tesi miti Yakopu, ma a holidoo fu di a be lobi Yehofa. A á be wani du nawan sani di be o meke en anga Yehofa poli. A be e biibi anga en hii ati taki Yehofa be o belesi den bakapikin fi en enke fa a be paamisi (Genesesi 28:3, 4). Di Yakopu be abi beina 100 yali, a suwa anga wan engel fu di a be wani Gadu belesi en. (Leisi Genesesi 32:24-28.) Anga en eigi kaakiti a be suwa anga a taanga engel ya? Nono. Ma a soi taki a be de kabakaba fu du ala san a poi fu fende den sani di Yehofa paamisi en. Yehofa belesi Yakopu fu di a holidoo. A kai Yakopu, Islayeli. A nen ya wani taki „feti efuso sitee anga Gadu”. Yakopu fende a sani di useefi e suku, a meke Yehofa piisii, neen a belesi en.\n7. (a) Sowtu polobelema Lakeli be abi? (b) San Lakeli du? Fa Yehofa belesi en?\n7 Lakeli, a uman fu Yakopu di a be moo lobi, be e angii fu si fa Yehofa be o belesi en man tu. Ma wan polobelema be de. Lakeli á be poi meke pikin. Te wan uman á be poi meke pikin na a ten de, a be wan gaan sen sani. Fa Lakeli holidoo winsi fa a sani ya be de enke wan tesi gi en? Noiti a lasi howpu. A be e begi Yehofa ala yuu. Na a sani de yeepi en fu holidoo. Yehofa du san Lakeli begi en, a yeepi en fu a meke pikin. Neen meke Lakeli taki: „Ná pikin feti mi feti anga mi sisa. Ma now mi wini en!” Neen meke a kai a boi Naftali!”—Genesesi 30:8, 20-24.\n8. San be miti Yowsefu? Saide u sa waka neen baka?\n8 Fu di Yakopu anga Lakeli biibi be taanga, meke Yowsefu waka a den baka di tesi be miti en. Di Yowsefu be abi 17 yali en hii libi kengi. Den dyalusu baala fi en seli en enke saafu. Baka dati a tan omen yali a sitaafu-osu a Egepte, winsi fa a á be du ogii (Genesesi 37:23-28; 39:7-9, 20, 21). Ma a á meke den sani di miti en meke a kon abi takuu manii. A á suku fu du ogii anga den sama di du ogii anga en tu. Saide? A á be wani du sani di be o meke en anga Yehofa poli, bika a be lobi en anga en hii ati (Lefitikesi 19:18; Romesama 12:17-21). Wi o fende wini efu u waka a Yowsefu baka. Winsi sani á be go bun di u be moo nyoni efuso winsi sani nai go bun nownow, tokuso u mu meke moiti fu holidoo, da Yehofa o belesi u. A ná abi misi.—Leisi Genesesi 39:21-23.\n9. Fa u sa waka a Yakopu, Lakeli anga Yowsefu baka?\n9 Aini a ten ya, a omen tesi e miti u tu. Kande sama e kuutu i fu wan sani di yu á du. Kande den e poli i nen efuso e soso i fu di den e dyalusu anga i. Yu á mu meke den sani ya meke i lasi-ati. Pakisei san yeepi Yakopu, Lakeli anga Yowsefu fu tan dini Yehofa anga piisii. Gadu yeepi den, a belesi den tu fu di den be e soi taki den e si en fu wan gaan sani taki den anga en a mati. Den be e meke moiti fu fende den sani di den be e begi Yehofa. Wi e libi aini den kiiboi dei, neen meke u mu biibi den sani di Yehofa paamisi u anga u hii ati. I de seekaseeka fu feti efuso wooko taanga fu meke Yehofa piisii?\nDE KABAKABA FU FETI FU YEHOFA BELESI I\n10, 11. (a) Saide u mu meke moiti fu Yehofa belesi u? (b) San o yeepi u fu du sani enke fa Yehofa wani?\n10 Saide wi abi fu feti son leisi fu Gadu belesi u? A fu di wi a sondu sama. Son yuu wi e fii fu du sani di á bun. Son wan fu u á kaba lobi a peleikiwooko. Taawan siki efuso e fii enke den ná abi mati. Son yuu ai taanga gi son baala anga sisa fu gi taawan paadon. Winsi on langa wi e dini Yehofa, tokuso ala u mu feti anga den sani di e meke a taanga gi u fu dini Gadu, a sama di e pai den sama di holidoo.\nYu e meke moiti fu Yehofa belesi i? (Luku paragraaf 10, 11)\n11 A á makiliki gi Kelesten fu libi enke fa Yehofa wani, moomoo te wi e fii fu du sani di á fiti (Yelemiya 17:9). Efu a so yu e fii, begi Yehofa fu a gi yu en santa yeye. Di yu o begi Yehofa en santa yeye, a o gi yu kaakiti fu du sani enke fa a wani, a o belesi i. Meke moiti fu du sani di e soi taki i wani a gi i san yu akisi en. Puubei fu leisi Beibel ala dei, meke ten fu sutudeli anga iseefi, holi a Osufamii Anbegi tu.—Leisi Psalm 119:32.\n12, 13. San yeepi tu kotoigi fu feti anga den sondu fii fu den?\n12 A omen toli de di e soi fa Gadu Wowtu, en yeye anga den buku fu u, yeepi den baala anga sisa fu den á du sani di á bun. Wan yonkuu baala be leisi wan artikel di e soi san u mu du te wi e fii fu du wan sani di á bun. A nen fu a artikel na „Hoe kunnen we verkeerde verlangens weerstaan?” A artikel ya de aini a Ontwaakt! fu 8 december 2003. Sowtu wini a fende? A taki: „Mi e feti fu mi á pakisei sani di á bun. Di mi leisi aini a artikel taki ’a omen baala anga sisa e feti anga den sondu fii fu den winsi fa a taanga’, a yeepi mi fu si taki a ná mi wawan abi a polobelema de. Taa baala anga sisa abi en tu.” A baala ya fende wini tu fu a artikel „Alternatieve leefstijlen—Keurt God ze goed?” di de aini a Ontwaakt! fu 8 oktober 2003. Di a leisi a artikel, a kon si taki na ala yuu son sama abi fu feti anga son swakifasi leti enke te wan ’maka’ de aini i sikin (2 Korentesama 12:7). Ma winsi fa den abi fu feti ala yuu fu den á sondu, tokuso den sabi taki sani o go bun aini a ten di e kon. A baala ya taki: „Neen meke mi e biibi taki mi poi holidoo. Mi e gi Yehofa daa, taki ai yeepi wi anga en olikanisâsi fu holidoo ibii dei aini a ogii goontapu di wi e libi ya.”\n13 Luku san wan sisa fu Ameekankondee taki. A sisa ya sikiifi taki: „Mi e gi u daa, taki ala yuu wi e gi u san wi abi fanowdu. Son yuu mi e fii enke a mi u sikiifi den artikel ya gi. A omen yali kaba mi e feti fu mi á du wan sani di Yehofa buuse. Son yuu, mi e wani gi abaa. Mi sabi taki Yehofa abi tyali-ati. Mi sabi tu taki a lobi gi sama paadon. Ma mi e fii fu du wan sani di a á lobi. San moo ogii, dipi aini mi ati mi á buuse a sani di mi e fii fu du. Neen meke mi e si enke Yehofa ná o wani yeepi mi. A fii ya be e fooseli mi. Di mi leisi a artikel di den e kai ’Yu abi „wan ati di sabi” Yehovah?’ aini A Waktitoren fu 15 maart 2013, mi si taki Yehofa wani yeepi mi tuutuu.”\n14. (a) Fa Pawlesi be e si a feti di a be mu feti anga den sondu fi i fi en? (b) San u mu du fu den sondu fii fu wi á basi u?\n14 Leisi Romesama 7:21-25. Pawlesi seefi be sabi fa a taanga fu feti anga den sondu fii efuso den swakifasi fu u. Ma a be sabi taki efu a be begi Yehofa a o wini. A be sabi taki a be mu biibi Yehofa anga a dede di Yesesi dede gi u. Fa a de anga wi? Wi o man feti anga den swakifasi fu u? Eeye, ma u mu waka a Pawlesi baka. U mu biibi Yehofa, wi á mu biibi useefi. U mu biibi a paiman di Yesesi pai gi u tu.\n15. Fa Yehofa o yeepi u fu pasa den tesi di e miti u?\n15 Son yuu Yehofa e luku efu wi e booko wi ede anga wan toli tuutuu. Pakisei a sani ya. San wi o du efu u siki wan gaan siki? San wi o du efu wan famii fu u siki? Efu wi e biibi Yehofa tuutuu, wi o begi en fu a gi wi a kaakiti di wi abi fanowdu fu holidoo. Wi o begi en tu fu a yeepi u fu wi á lasi u piisii (Filipisama 4:13). Den toli di e soi fa Kelesten fu fosi anga den du fu a ten ya holidoo, e soi taki begi sa yeepi u fu holidoo.\n16, 17. San i de seekaseeka fu du?\n16 Efi i booko-saka te da i gi abaa Saatan o poolo. Neen meke i mu meke moiti fu du „san bun” (1 Tesalonikasama 5:21). I poi wini Saatan. I poi wini a ogii goontapu fi en anga ala den sondu fii di e fooseli i! Efi i fitoow Gadu anga i hii ati taki a o gi yu a kaakiti di yu abi fanowdu, yu o wini.—2 Korentesama 4:7-9; Galasiyasama 6:9.\n17 Ná weli fu feti. Ná gi abaa. E meke moiti seefi. A ná abi misi, Yehofa o ’belesi i te enke i nai mankei nawan sani’.—Maleyaki 3:10.


Beibel: okanisi tongo Galasiya 1\n☰ Galasiya 1 ◀ ▶\nA biifi di Pawlesi sende gi den Galasiya biibisama\nWe, na a gaan balinen apaiti bosikopuman fu Masaa Jesesi di den e kai Pawlesi, ne en sikiifi a biifi ya sende gi wanlo biibisama fu Masaa Jesesi di be e tan a den kondee kondee fu Galasiya pisiwataa. Da na den apaiti bosikopuman fu Masaa Jesesi ya seefi den be e kai, aposteli.\nDa na Pawlesi seefi be tyai a bosikopu fu Masaa Jesesi go gi den Galasiya sama te den daai den libi kon a biibi. Da di a gwe di bakaten, ne a yee taki wanlo sama kon a den biibi Galasiya sama de kon e gi den wan hii taa sowtu leli moo enke san di Pawlesi be gi den. Den sama be kon e leli den taki fa den e biibi a Masaa Jesesi de á sai ete, den mu koti denseefi poti a maiki gi den. Den e leli den taki den mu oli den weiti ete. Da te den du so, fosi Masaa Gadu o teke den enke sama fi en. Den e leli den sama taki a bosikopu di Pawlesi e tyai a ná wan bosikopu di a fende a Masaa Gadu. Ma na libisama a fende.\nA dati meke Pawlesi biifi ya sende gi den wanten wanten fu den á waka a den leli den baka. A sikiifi kaasi den seefi seefi fu den oli Masaa Jesesi wawan taanga.\nBigin fu a biifi\n1 Mi Pawlesi e sikiifi a biifi ya enke apaiti bosikopuman fu Masaa Jesesi. A ná sama poti mi na a wooko ya, meke sama á de fu gafa fu dati. Na Jesesi Kelestesi anga u Tata, Masaa Gadu, di be weki en kon a libi baka.\n2 Mi sikiifi a biifi ya makandii anga taa biibi baala di e mokisa wooko anga mi dise. A de gi ala kulu fu biibiwan na a pisiwataa fu Galasiya anda.\n3 Meke u Tata, Masaa Gadu anga Masaa Jesesi Kelestesi teke gaan bun ati fasi namo luku u de. Soseefi, meke u ati de switi.\nA wooko di Masaa Jesesi du\n4 We, luku fa Masaa Jesesi be poti enseefi teke dede gi wi enke paiman, fu takuudu anga ogii. Ma, soseefi, a puu wi a ini a takuu goontapu fu didibii. Na so u Tata, Masaa Gadu wani. 5 Da bali gafa Masaa Gadu naamo, gi en gaandi alaten. Amen, na so a de!\nPawlesi e wasikoi fu falisi leli\n6 Ma a foondoo mi, fu a satu pisiten di mi komoto de, ne u e feegete Masaa Gadu kaba. Bika u e diipi komoto ne en di kai u kon toon sama fi enseefi, di a teke gaan bun ati fasi namo luku, ne a meke Kelestesi puu wi a takuudu anga ogii. Da fa u sa abaa gwe a taa falisi leli di á de a tuutuu Bun Nyunsu de? 7 A falisi bosikopu de a ná di fu Masaa Gadu tuutuu wan. Mi e taki so, fu wasikoi u a son sama, leti a u mindii de, di wani buuya u. Den e daai a tuutuu Bun Nyunsu fu Kelestesi.\n8 Ma sama di e daai a Bun Nyunsu, fu kengi anga a tuutuu wan di wi ya be tyai, da a mu luku bun! Winsi na wi ya seefi, ofu wan Engel*f1* be sa du dati. Masaa Gadu o fuuku en fu tego. 9 Wi be taigi u kaba, senten a fosi leisi di wi be kon de. Mi e taki en baka, fu wasikoi sama di e daai a Bun Nyunsu kengi anga a tuutuu wan, di wi ya be tyai, te u anda be teke biibi moimoi. Luku bun! Masaa Gadu o fuuku en fu tego!\n10 We, mi nái taki sani fu sama mu gafa mi. Kweti! Bika efu mi suku gafanen a sama, da mi á de wookoman fu Kelestesi moo, di mi e dini. Bika na Masaa Gadu namo mi wani mu gafa mi.\nPe Pawlesi fende a bosikopu\ndi ai tyai\n11 Biibiwan! Meke mi puu kon a kiin taki, a Bun Nyunsu di mi e tyai ya á de wan koni di komoto a libisama. 12 Pe mi fende a Bun Nyunsu ya á de taki, na libisama taigi mi en. A ná sama leli mi en tu. Ma na Jesesi Kelestesi seefi puu en kon a kiin gi mi, go doo a wooko di a du seefi.\n13 Bika u ala sabi fa mi be e libi enke fa ala Dyusama e denki sani. Mi be lon du ogii seefi anga den kulu sama di e waka a Jesesi baka, fu kaba den a soso puu a goontapu. 14 Bika mi be teke Dyusama libi fu bigi! Mi be de a fesi fu somen biya fu mi a Dyu Kondee, a ini a feti fu wooko anga weiti, di avo Dyu gaansama fika gi wi, fa fu dini Masaa Gadu.\n15 Ma Masaa Gadu be abi taa denki anga mi! Fosi mi be meke seefi, da a be fiti poti kaba, fu teke gaan bun ati fasi namo luku mi, fu teke mi toon sama fi enseefi. Ne di a yuu di a wani doo, 16 ne a tyai mi kon sabi awan kodo Manpikin, Jesesi. Ne enseefi poti mi na a wooko fu soi foluku di á de Dyu, a Bun Nyunsu fi en. Na dati meke mi á go suku koni a sama, ofu meke sama leli mi san fu du. 17 Mi á go a Jelusalem Foto seefi a den apaiti bosikopuman anda, fu leli mi san fu du tu. Den toon apaiti bosikopuman fosi mi tuu, ma toku mi á go a den so. Ma mi teke pasi gwe a wan gaan sabana na Alabiya Kondee pe sama de. Di mi komoto anda baka seefi, ne mi daai go a Damasikosi Foto baka.\n18 Ne na baka dii yali fosi mi go a Jelusalem Foto, ne mi miti Peitilisi de. Ma na tu wiki namo mi tan de. 19 Den taa apaiti bosikopuman seefi mi á be si de, boiti Peitilisi. Nono! Ma wan fu den taawan be de ape tu. Dati na Jakowbesi di fu Masaa Jesesi eigi baala. 20 Fu tuu! Na Masaa Gadu fesi mi de, da mi á poi lei. Na tuutuu sani mi e sikiifi.\n21 Di mi komoto de, ne mi go lontu na a taa pisiwataa fu Siliya pisiwataa. Soseefi taa pisiwataa fu Silisiya pisiwataa. 22 A ten de, da den kulu biibiwan fu Kelestesi na a pisiwataa fu Judeja noiti be si mi anga ain wanten. 23 Den be e yee namo fu mi taki: “A man di be e lon du ogii anga wi biibiwan, e sende sama nownow, fu teke a seefi biibi de. We, a sa de taki, na a seefi man di be e tapu sama a dati, fosifosi?” 24 We, a sani ya be meke den poolo te, ne den e gi Masaa Gadu gaandi, fu mi ede.


Fa a wooko di wi e wooko anga Gadu e meke u piisii? | Sutudi\nLEISI AINI Afrikaans Basatongo (Kamerun) Bauletongo Bislamatongo Bulutongo Choltongo Dangmetongo Drehu-tongo Efiktongo Eksosatongo Ewetongo Fontongo Fransitongo Garifunatongo Gatongo Groenlandtongo Hawsatongo Hmong (wit) Ibantongo Igbotongo Ingrisitongo Isokotongo Italiatongo Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikaondetongo Kikongotongo Kilubatongo Kimbundutongo Kisitongo Kongotongo Krio Kwangalitongo Kwanyamatongo Laostongo Lingalatongo Lufaletongo Lundatongo Maltatongo Mambwe-Lungutongo Mamtongo Masatektongo (Huwatala) Mauritius Kriorotongo Mende Miksetongo Misotongo Miyanmartongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Nidebeletongo Nisematongo Nyanekatongo Okanisitongo Otetelatongo Pidgin (Kameroen) Potogisitongo Quichua (Imbabura) Seisyel-èilanti Kriorotongo Sepeditongo Sesotho (Lesotho) Setswanatongo Sibembatongo Silositongo Sinyanyatongo Spanyorotongo Sramakatongo Sulutongo Swahilitongo (Kongo) Swatitongo Syitongatongo Tahititongo Talapanektongo Tiftongo Totonaktongo Toyolabaltongo Tsongatongo Tsyilubatongo Twitongo Umbundutongo Urhobotongo Urundtongo Vendatongo Walisitongo Wayuunaikitongo Welshtongo Yorubatongo\n„Wi e wooko makandaa anga Gadu, neen meke wi e begi u fu wi á feegete saide Gadu soi u bun-ati.”—2 KORENTESAMA 6:1.\nSAIDE A PELEIKI DI WI E PELEIKI E . . .\nmeke u piisii?\nmeke u toon moo bun mati anga Yehofa anga taa sama?\n1. San Yehofa e du winsi fa en na a Moo Hei Gadu?\nYEHOFA na a Moo Hei Gadu. Neen meke ala sani. Ná pikin koni anga makiti a abi. Baka di a yeepi Yopu fu fusutan a sani ya, neen Yopu taigi en taki: „Mi kon si taki sani á de di yu á poi du. Sama á de di poi tapu i fu du san i wani” (Yopu 42:2). Yehofa poi du ala den sani di a abi a pakisei. A ná abi sama fanowdu fu yeepi en. Ma fu di a lobi taa sama, meke ai gi den a okasi fu den yeepi en du den sani di a abi a pakisei.\n2. Sowtu gaan faantiwowtu Yehofa gi Yesesi?\n2 Yehofa be meke Yesesi fosi a meke den taa sani. Neen Yehofa gi a Manpikin ya a okasi fu yeepi en meke ala den taa sani (Yohanisi 1:1-3, 18). A apostel Pawlesi be sikiifi fu Yesesi taki: „Bika neen na a sama di Gadu teke fu meki ala taa sani a hemel anga goontapu, den sani di u poi si anga den sani di wi á poi si, winsi a kownu, heiheiman, tiiman, efuso taa makiti. Neen Gadu koboloiki fu meki ala taa sani, a fi en ede den sani ya meke” (Kolosesama 1:15-17). Boiti taki Yehofa gi en Manpikin wan gaan faantiwowtu, a meke sama sabi tu sowtu faantiwowtu a gi en. Ná pikin hei Yehofa hei Yesesi!\n3. Sowtu wooko Yehofa be gi Adan? Fu saide a be gi en a wooko ya?\n3 Yehofa e meke libisama wooko anga en tu. A be gi Adan a wooko fu gi ala den meti wan nen (Genesesi 2:19, 20). Pakisei fa a be switi gi Adan di a be e du a wooko ya! A be e luku fa den meti tan anga san den be e du. Bakadati a be e gi den wan nen. A Yehofa meke ala den meti ya, neen meke enseefi be sa gi den wan nen. Ma fu di a be lobi Adan, meke a be gi en a wooko ya. Gadu be gi Adan a wooko tu fu meke a hii goontapu toon wan paladeisi (Genesesi 1:27, 28). Ma bakaten Adan á be wani wooko anga Yehofa moo. A sani ya be tyai ogii gi en anga den bakapikin fi en.—Genesesi 3:17-19, 23.\n4. Fa taa sama be wooko anga Gadu fu du den sani di a be abi a pakisei?\n4 Bakaten Gadu be meke taa libisama wooko anga en tu. Nowa be meke wan ark di be kibii en anga en osufamii di a gaan wataa be kon. Mosesi be puu den Islayelisama a katibo a Egepte. Yowsuwa be tyai den Islayelisama go aini a Paamisi Kondee. Salomo be meke a tempel fu Yehofa aini Yelusalem. Maliya be toon a mma fu Yesesi. Ala den sama ya be wooko makandii anga Yehofa fu du den sani di a be abi a pakisei.\n5. Sowtu wooko Gadu gi u? Saide a á be de fanowdu fu Yehofa gi wi a wooko ya? (Luku a fowtow na a bigin.)\n5 Aini a ten ya, Yehofa wani u du ala san u poi fu holibaka gi a Kownukondee. A omen sani u sa du aini a olikanisâsi te wi e dini Yehofa. Winsi fa ala wi á poi du aseefi sani, tokuso ala u poi peleiki a bun nyunsu fu a Kownukondee. Yehofa be sa du a wooko ya enseefi. A be sa de a hemel anda e bali taki anga wi a goontapu ya. Yesesi taki Yehofa be sa meke den siton seefi taki anga sama fu a Kownu fu a Kownukondee fi en (Lukasi 19:37-40). Ma Yehofa gi wi a okasi fu „wooko makandii” anga en (1 Korentesama 3:9). A apostel Pawlesi be sikiifi taki: „Wi e wooko makandaa anga Gadu, neen meke wi e begi u fu wi á feegete saide Gadu soi u bun-ati” (2 Korentesama 6:1). A wan gaandi taki Yehofa e meke u wooko anga en. Meke u luku fu saide a sani ya e meke u piisii.\n6. Fa a fosi Manpikin fu Gadu be e fii di a be e wooko anga en Dda?\n6 Den sama di e wooko anga Gadu e piisii. Fosi a fosi Manpikin fu Gadu be kon a goontapu a be taki: „A mi na a fosi sani di Yehofa meke . . . Mi be e wooko anga en enke wan sama di koni fu du en wooko. Mi be e meke ai piisii ala dei. Ala yuu mi be e piisii fu di mi be de anga en” (Odo 8:22, 30). Yesesi be e piisii di a be e wooko anga en Dda. Den sani di a be e meke, be e meke ai fii bun. A be sabi tu taki en Dda lobi en. Ma fa a de anga wi?\nI si enke wan wooko de di switi moo a leli di wi e leli sama den tuu toli fu Beibel? (Luku paragraaf 7)\n7. Saide meke wi e piisii te wi e peleiki?\n7 Yesesi taki wi e piisii te wi e gi taawan sani anga te taawan e gi u sani (Toli 20:35). U be piisii di sama be leli wi a waaleiti. Ma saide meke useefi e piisii te wi e leli taa sama a waaleiti? Bika wi e si fa den e piisii te den fusutan san Beibel e taki anga te den e toon Yehofa mati. Wi e piisii tu te wi e si fa den e kengi a fasi fa den e denki anga a fasi fa den e libi. A peleikiwooko bun moo iniiwan taa wooko di u be sa du. Wooko á de di e meke u piisii enke a peleikiwooko. Ai yeepi den sama di toon Gadu mati fu fende teego libi.—2 Korentesama 5:20.\n8. San son sama taki fu a piisii di den e piisii fu di den e wooko anga Gadu?\n8 Te wi e yeepi taawan kon sabi Yehofa, da Yehofa e piisii. Boiti dati, u sabi taki a wooko di wi e du e bigi gi en. A sani ya e meke wi e piisii. (Leisi 1 Korentesama 15:58.) Marco di e tan a Italiyakondee taki: „Ná pikin piisii mi e piisii, bika mi sabi taki na ala san mi poi mi e du gi Yehofa. A ná wan sama mi e wooko gi di o feegete bakaten san mi du gi en.” Franco di e tan a Italiyakondee tu, taki: „A Wowtu fu Yehofa anga den taa sani di ai koboloiki ala dei fu gi u leli, e soi u taki a lobi u. Yehofa e soi u taki ala den sani di wi e du gi en e bigi gi en, winsi wi e si den sani de enke lawlaw sani. Na a sani ya meke a wooko di mi e wooko anga Gadu e gi mi piisii aini mi libi.”\nTE WI E WOOKO ANGA GADU, WI ANGA EN ANGA TAA SAMA E TOON MOO BUN MATI\n9. Fa sani waka di Yesesi be e wooko anga Yehofa?\n9 Te wi e wooko anga wan sama di u lobi, da wi anga en e toon moo bun mati. Wi e kon sabi fa a de anga san a man du. Wi e sabi san a wani du aini a libi anga fa ai meke moiti fu du den sani de. Kande a omen miliyun yali Yesesi wooko anga en Dda. A wooko di den wooko makandii a ten de, meke den kon moo lobi denseefi. Neen meke sani á de di o poli den. Yesesi yeepi u fu fusutan a pisi toli ya di a taki: „Mi anga Nda na a wan” (Yohanisi 10:30). Yesesi anga Yehofa be e libi na a wan. Ala den tu man be e wooko switi anga makandaa.\n10. Saide wi anga Gadu anga taawan e toon moo bun mati te wi e peleiki?\n10 Yesesi be akisi Yehofa fu kibii den disipel fi en. Saide? A be taki: „A so den sa de wan tu leti enke fa mi anga i na a wan” (Yohanisi 17:11). Te wi e libi enke fa Gadu wani, efuso e du a peleikiwooko, da wi e moo fusutan den bun manii di a abi. Wi e fusutan saide u mu fitoow en. Wi e fusutan tu saide u mu du sani enke fa a wani. Te wi e kon koosube a Gadu, da enseefi e kon koosube a wi. (Leisi Yakowbesi 4:8.) Wi anga den baala anga sisa fu wi e toon moo bun mati tu, bika a den polobelema di e miti u e miti den. A den seefi sani e meke wi e piisii. A den seefi sani u wani du aini a libi. Wi e holidoo makandaa tu. Octavia di e tan a Ingiisikondee taki: „A wooko di mi anga Yehofa e wooko e yeepi mi fu toon mati anga den baala anga sisa.” A sisa ya taki a fu di en anga den taa baala anga sisa e meke moiti fu du aseefi sani meke den e toon mati. A so wi e fii tu. Te wi e si den moiti di den baala anga sisa fu wi e du fu meke Yehofa piisii, da a sani de e meke wi anga den toon moo bun mati.\n11. Saide meke wi anga Yehofa anga den baala anga sisa fu wi o toon moo bun mati aini a nyun goontapu?\n11 U lobi Yehofa anga den baala anga sisa fu u. Ma aini a nyun goontapu wi o moo lobi den. Pakisei fa a o switi te wi o wooko makandaa aini a ten di e kon! Wi o bali wadaa gi ala den sama di o kon a libi baka na a ten de, da wi o yeepi den fu kon sabi Yehofa. Wi o meke a goontapu toon wan paladeisi. A o switi te wi o wooko makandii a ten de. Saafisaafi den sondu fu wi o gwe te Yesesi o tii enke Kownu. Libisama anga Yehofa o toon moo bun mati. A ten de Yehofa o „gi ala sani di de a libi san den wani”.—Psalm 145:16.\nA WOOKO DI WI E WOOKO ANGA GADU E KIBII WI\n12. Fa a peleiki di wi e peleiki e kibii wi?\n12 Wi abi fu e meke moiti fu wi anga Yehofa á poli. Fu di wi e libi aini Saatan goontapu anga fu di wi abi sondu, meke efu wi á luku bun, u sa bigin denki efuso du sani enke den sama fu a goontapu ya. Kon u taki yu e suwen a wan liba di e lon, ma a ná a se pe i wani go a wataa e lon go. Yu abi fu meke moiti fu suwen go na a se pe i wani go,efuso a wataa o tyai i go a pe a wani. A leti so u mu feti anga a goontapu fu Saatan efu wi á wani du san a wani. Fa a peleiki di wi e peleiki e kibii wi? Te wi e yeepi sama fu kon sabi Yehofa anga den sani di sikiifi aini Beibel, da a sani de o yeepi u fu wi á poti pakisei a sani di sa swaki u biibi. Ma a o yeepi u fu poti pakisei a den moo pelensipali sani fu a libi (Filipisama 4:8). A peleiki di wi e peleiki e taanga a biibi fu u, bika ai membee wi a den sani di Yehofa paamisi u. Ai membee wi fu libi enke fa Yehofa wani. Ai yeepi u tu fu abi den manii di de fanowdu fu a goontapu fu Saatan á fende u koli.—Leisi Efeisesama 6:14-17.\n13. San wan Kotoigi fu Australiyakondee taki fu a peleikiwooko?\n13 Te wi e peleiki, e sutudeli efuso du sani gi taawan aini a kemeente, da den sani ya o kibii wi, bika u ná o poti pakisei tumisi a den polobelema fu u. Joel di e tan a Australiyakondee taki: „A peleikiwooko e yeepi mi fu holi a pakisei aini sowtu ten wi e libi. Ai yeepi mi fu mi á feegete den polobelema di e miti sama. Ai yeepi mi tu fu poti pakisei a den wini di mi fende fu di mi wooko anga den sani di sikiifi aini Beibel. A peleikiwooko e yeepi mi fu mi á fii miseefi. Ai yeepi mi tu fu fitoow Yehofa anga den baala anga sisa fu mi.”\n14. Saide meke u sa taki a yeye fu Gadu e yeepi wi te wi e peleiki?\n14 A peleikiwooko e yeepi u tu fu si taki a yeye fu Gadu de anga u. Kon u taki a yu be abi a wooko fu gi den sama na a pisi pe yu e tan beele. Sama nai pai i fu du a wooko ya. Anga i moni yu e bai den sani di yu abi fanowdu fu du a wooko ya. Boiti dati, gaanse sama á wani a beele. Son wan fu den e buuse i fu di yu e tyai en kon gi den. On langa i be o du a wooko ya? Kande a á be o teke langa fosi i fika a wooko, bika i be o fii booko-saka. Tokuso a omen yali gaanse fu wi e peleiki, winsi fa wi e koboloiki u moni anga u ten fu du a peleikiwooko. Winsi sama e lafu u efuso den ati e boon a wi, u nai gi abaa. A sani ya e soi taki na a yeye fu Gadu e yeepi u.\nA WOOKO DI WI E WOOKO ANGA GADU E SOI TAKI U LOBI EN ANGA TAA SAMA\n15. Fa a peleiki di wi e peleiki e soi taki wi e holibaka gi den sani di Gadu abi a pakisei?\n15 Fa a peleiki di wi e peleiki e soi taki wi e holibaka gi den sani di Gadu abi a pakisei? Di Gadu be meke libisama, a be meke den fu libi fu teego. A pakisei fi en á kengi di Adan sondu (Yesaya 55:11). Gadu seeka sani fu yeepi libisama fu den kon fii fu sondu anga dede. Fa a du a sani ya? A meke Yesesi kon a goontapu kon dede gi u. Efu libisama wani fende wini fu a sani ya, da den mu aliki Gadu. Neen meke Yesesi be soi libisama san Gadu wani den du. A be taigi den disipel fi en fu du aseefi sani ya tu. Te wi e peleiki gi sama, da a wooko wi e wooko anga Yehofa, bika wi e yeepi sama fu kon fii fu sondu anga dede.\n16. Fa a peleiki di wi e peleiki e soi taki wi e wooko anga den tu moo gaan weiti fu Gadu?\n16 Te wi e soi sama san den mu du fu fende teego libi, da wi e soi den taki u lobi den. Wi e soi Yehofa taki u lobi en tu. „A wani ala sowtu sama kon fii, den mu sabi a waaleiti soifili tu” (1 Timotiyesi 2:4). Di wan Faliseiman be akisi Yesesi san na a moo gaan weiti fu Gadu, neen Yesesi piki en taki: „’I mu lobi i Gadu Yehofa anga i hii ati, i hii libi anga ala i fusutan.’ A disi na a fosi anga a moo gaan weiti. Du fu tu weiti de enke a fosi wan, dati na: ’I mu lobi taa sama enke fa i lobi iseefi’” (Mateyesi 22:37-39). Te wi e peleiki a bun nyunsu, wi e holi useefi a den weiti ya.—Leisi Toli 10:42.\n17. Fa yu e si a gaandi di yu abi fu paati a bun nyunsu?\n17 Moo so gaan sani á de! Yehofa gi u wan wooko di e meke u piisii. A wooko ya e yeepi u fu kon moo koosube neen anga taa baala anga sisa. Ai yeepi u tu fu wi anga en á poli. A peleikiwooko e yeepi wi fu soi Gadu anga taa sama taki u lobi den. Den sama di e dini Yehofa a goontapu ya a ná aseefi. Ma winsi u gaandi efuso yonkuu, winsi u gudu efuso e pina, winsi u taanga efuso swaki, ala wi e meke moiti fu taigi taa sama san wi e biibi. Wi e denki enke Chantel fu Faansi di be taki: „A Moo Hei Gadu fu hii goontapu, a Gadu di meke ala sani, a Gadu di e piisii e taigi mi taki: ’Go! Taki! Go taki gi mi. Taki anga i hii ati. Mi o gi i kaakiti, mi Wowtu, den engel, mati a goontapu. Mi e leli i. Mi e taigi i pilisisi on ten i mu du wan sani tu.’ U mu teke en fu bigi taki u poi du a sani di Yehofa akisi u. u mu teke en fu bigi tu taki wi anga en e wooko!”\nWi e wooko anga Gadu te wi e peleiki gi taa sama, efuso te wi e yeepi den fu toon mati anga Yehofa. A sani ya o yeepi den fu fende teego libi. Winsi fa Gadu seefi be poi du a wooko ya, tokuso a gi wi a okasi fu wooko anga en. A wooko ya e meke u piisii. Ai kibii wi. Boiti dati, ai meke u toon mati anga Yehofa anga taa sama.